**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΚΟΙΝΩΝΙΚΩΝ ΥΠΟΘΕΣΕΩΝ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 3 Σεπτεμβρίου 2025, ημέρα Τρίτη και ώρα 10.10΄, συνεδρίασε, στην Αίθουσα Γερουσίας του Μεγάρου της Βουλής, η Διαρκής Επιτροπή Κοινωνικών Υποθέσεων, υπό την Προεδρία του Βουλευτή, κ. Ευάγγελου Λιάκου, με θέμα ημερήσιας διάταξης: Συνέχιση της επεξεργασίας και εξέτασης του σχεδίου νόμου  του Υπουργείου Κοινωνικής Συνοχής και Οικογένειας «Κοινωνική αντιπαροχή, κοινωνική μίσθωση, τριτεκνική ιδιότητα και άλλες διατάξεις» - (2η συνεδρίαση-ακρόαση εξωκοινοβουλευτικών προσώπων).

Στη συνεδρίαση παρέστησαν η Υφυπουργός Κοινωνικής Συνοχής και Οικογένειας, κυρία Έλενα Ράπτη, καθώς και αρμόδιοι υπηρεσιακοί παράγοντες.

Στη συνεδρίαση παρέστησαν και εξέθεσαν τις απόψεις τους σύμφωνα με το άρθρο 38 του Κ.τ.Β. οι κ.κ.Δημήτριος Κοντός, Πρόεδρος της Ομοσπονδίας Πολυμελών Οικογένειων με Τρία Τέκνα Ελλάδας, Δημήτριος Δημητρίου, Αντιπρόεδρος της Πρωτοβουλίας ΚΑΠΠΑ, Άγγελος Σκιαδάς, Πρόεδρος του Πανελλήνιου Συλλόγου Προστασίας Ενοικιαστών, Κοσμάς Θεοδωρίδης, Πρόεδρος της Ευρωπαϊκής Συνομοσπονδίας Μεσιτών, Θωμάς Γιαννιώτης, Πρόεδρος της Ανώτατης Συνομοσπονδίας Πολυτέκνων Ελλάδος,Γεώργιος Σπανουδάκης, Πρόεδρος του Δ.Σ. του Συλλόγου Εργαζομένων του Υπουργείου Κοινωνικής Συνοχής και Οικογένειας.

Επίσης, εξέθεσαν τις απόψεις τους επί του σχεδίου νόμου, σύμφωνα με το άρθρο 38 του Κανονισμού της Βουλής, μέσω υπηρεσιών τηλεδιάσκεψης (άρθρο 38§9), οι κ.κ.:Αντώνιος Ντιούδης, Πρόεδρος της Πανελλαδικής Ομοσπονδίας Τριτέκνων, Ιωάννης Λυμβαίος, Οργανωτικός Γραμματέας της Εθνικής Συνομοσπονδίας Ατόμων με Αναπηρία, Σπυρίδων Καραγκούνης, Συντονιστής των δύο κέντρων βρεφών τα οποία υπάγονται στο Κέντρο Κοινωνικής Πρόνοιας Περιφέρειας Αττικής, Βασιλική Μαρκετάκη, Πρόεδρος του Εθνικού Κέντρου Κοινωνικής Αλληλεγγύης, Κωνσταντίνος Λιβέρης, Πρόεδρος του Πανελλήνιου Συλλόγου Υπαλλήλων ΟΑΕΔ – τ. ΟΕΚ – τ. ΟΕΕ.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Ακτύπης Διονύσιος, Βλαχάκος Νικόλαος, Βρεττάκος Γεώργιος, Γιόγιακας Βασίλειος, Γιώργος Ιωάννης, Γκολιδάκης Διαμαντής, Ιατρίδη Τσαμπίκα (Μίκα), Καλλιάνος Ιωάννης, Καλογερόπουλος Δημήτριος, Καραμπατσώλη Κωνσταντίνα, Καρασμάνης Γεώργιος, Κεφάλα Μαρία-Αλεξάνδρα, Κρητικός Νεοκλής, Λιάκος Ευάγγελος, Λυτρίβη Ιωάννα, Μαντάς Περικλής, Μονογυιού Αικατερίνη, Μπαραλιάκος Ξενοφών (Φώντας), Οικονόμου Θωμαΐδα (Τζίνα), Παπαθανάσης Αθανάσιος, Παπακώστα – Παλιούρα Αικατερίνη (Κατερίνα), Παπασωτηρίου Σταύρος, Ρουσσόπουλος Θεόδωρος, Σενετάκης Μάξιμος, Σκόνδρα Ασημίνα, Σούκουλη – Βιλιάλη Μαρία – Ελένη (Μαριλένα), Σταμάτης Γεώργιος, Στεφανάδης Χριστόδουλος, Στύλιος Γεώργιος, Συρεγγέλα Μαρία, Τσιλιγγίρης Σπυρίδων (Σπύρος), Χατζηιωαννίδου Μαρία – Νεφέλη, Χρυσομάλλης Μιλτιάδης (Μίλτος), Αποστολάκη Ελένη – Μαρία (Μιλένα), Καζάνη Αικατερίνη, Παππάς Πέτρος, Παρασκευαΐδης Παναγιώτης, Πουλάς Ανδρέας, Τσίμαρης Ιωάννης, Χρηστίδης Παύλος, Γαβρήλος Γεώργιος, Γιαννούλης Χρήστος, Καλαματιανός Διονύσιος – Χαράλαμπος, Νοτοπούλου Αικατερίνη (Κατερίνα), Παναγιωτόπουλος Ανδρέας, Πολάκης Παύλος, Συντυχάκης Εμμανουήλ, Δάγκα Παρασκευή (Βιβή), Δελής Ιωάννης, Κτενά Αφροδίτη, Αθανασίου Μαρία, Γραμμένος Βασίλειος, Φερχάτ Οζγκιούρ, Φωτίου Θεανώ, Κεφαλά Γεωργία (Τζώρτζια), Μπιμπίλας Σπυρίδων, Ασπιώτης Γεώργιος, Λινού Αθηνά, Μπαράν Μπουρχάν, Παπαδόπουλος Νικόλαος και Φλώρος Κωνσταντίνος.

**ΕΥΑΓΓΕΛΟΣ ΛΙΑΚΟΣ (Προεδρεύων της Επιτροπής):** Κυρίες και κύριοι συνάδελφοι, ξεκινά η συνεδρίαση της Διαρκούς Επιτροπής Κοινωνικών Υποθέσεων, με θέμα ημερήσιας διάταξης την συνέχιση της επεξεργασίας και εξέτασης του σχεδίου νόμου του Υπουργείου Κοινωνικής Συνοχής και Οικογένειας «Κοινωνική αντιπαροχή, κοινωνική μίσθωση, τριτεκνική ιδιότητα και άλλες διατάξεις». Στη συνεδρίαση είναι παρούσα η Υφυπουργός Κοινωνικής Συνοχής και Οικογένειας, κυρία Έλενα Ράπτη.

Θα ξεκινήσουμε τον κατάλογο, ο καθορισμένος χρόνος είναι τα 3 λεπτά. Θα ξεκινήσουμε με τον κ. Κοντό Δημήτριο.

**ΔΗΜΗΤΡΙΟΣ ΚΟΝΤΟΣ (Πρόεδρος της Ομοσπονδίας Πολυμελών Οικογένειων με Τρία Τέκνα Ελλάδας (ΟΠΟΤΤΕ)):** Καλή σας ημέρα. Στον πολύ σύντομο χρόνο που μας δίνεται, θα προσπαθήσουμε να πούμε τρεις κουβέντες. Οποιοδήποτε νομοσχέδιο αφορά στο «δημογραφικό», η εξέλιξη είναι θετική. Όμως, θεωρούμε ότι το ουσιαστικό μέτρο που χρειάζεται είναι οι Τρίτεκνοι να χαρακτηριστούν σαν Πολύτεκνοι και μια σειρά μέτρα που αφορούν στην κατοικία, στην εργασία και στις κοινωνικές υποδομές, να δώσουν τη δυνατότητα στους νέους ανθρώπους να κάνουν οικογένεια για να αντιμετωπίσουμε την τεράστια δημογραφική κρίση.

Δεν αρκεί να μιλήσουμε για τους τρίτεκνους γονείς μόνο και να δώσουμε ισόβια την οποιαδήποτε δυνατότητα να χαρακτηρίζονται Τρίτεκνοι. Θα πρέπει να δούμε και το θέμα των παιδιών. Αντιγράφοντας, λοιπόν, από το ν.3454/2006 και το άρθρο 6 που αφορά στο χαρακτηρισμό των Πολυτέκνων νομίζω ότι τα τέκνα που προστατεύονται και απολαμβάνουν των δικαιωμάτων των τέκνων πολυτέκνων όσο διαρκεί η πολυτεκνική ιδιότητα έστω και του ενός γονέως. Αυτή είναι η πρόταση που αφορά και στους τρίτεκνους. Άλλωστε, είναι πολύ σημαντικό το ζήτημα της ισονομίας των πολυτέκνων με τέσσερα και πάνω παιδιά και των πολυτέκνων με τρία παιδιά. Αυτό, λοιπόν, γιατί νομίζω ότι η πρώτη μας προτεραιότητα είναι η ασπίδα προστασίας για τα παιδιά μας.

Το δεύτερο στοιχείο όσον αφορά στη διαβούλευση που πραγματοποιήθηκε, εμείς συμμετείχαμε. Το βλέπετε, το είδατε για όσους κοίταξαν, το 80% τουλάχιστον των σχολείων, αφορά στη συζήτηση για το «δημογραφικό» και το χαρακτηρισμό των τριτέκνων σε ένα γενικότερο πλαίσιο, έχουν το χαρακτήρα και τις προτάσεις μας και με αυτό το δεδομένο, τα 2.000 περίπου άτομα και φορείς που συμμετείχαν, έδωσαν ένα στίγμα, έδωσαν μια αναγκαιότητα και νομίζω ότι αυτή την αναγκαιότητα έχετε τη δυνατότητα να την αφουγκραστείτε. Άρα, λοιπόν, το θέμα των φοροαπαλλαγών του κοινωνικού οικιακού τιμολογίου, της εργασίας, της κατοικίας, του ΕΝΦΙΑ που αναφέρεται ότι δύναται να εξεταστούν στο πλαίσιο μελλοντικής νομοθετικής πρωτοβουλίας δεν πρέπει να γίνουν αύριο. Πρέπει να γίνουν εχθές.

Τελευταία κουβέντα. Προτείνουμε για την αναγνώριση της Συνομοσπονδίας, μέχρι να δημιουργηθεί και να συνενώνει όλους τους Συλλόγους, να υπάρχουν οι Ομοσπονδίες που αντιμετωπίζουν αυτά τα ζητήματα. Για τη δημιουργία μιας Συνομοσπονδίας. Ούτε στα υπόγεια είναι η θέα, ούτε σε κομματικά γραφεία. Ενιαία έκφραση, δημοκρατική και ισότιμη όλων των Τριτέκνων και των Συλλόγων τους. Δεν έχουμε την πολυτέλεια. Χρειάζεται να αντιμετωπίσουμε το «δημογραφικό» με προσεγμένες και συγκεκριμένες δράσεις της Πολιτείας. Υπάρχει η συναίνεση και νομίζω ότι αν θέλουμε και έχουμε την πολιτική βούληση θα τα καταφέρουμε. Ευχαριστώ.

**ΕΥΑΓΓΕΛΟΣ ΛΙΑΚΟΣ (Προεδρεύων της Επιτροπής):** Και εμείς ευχαριστούμε για την τήρηση του χρόνου. Συνεχίζουμε με τον Πρόεδρο τηςΠανελλαδικής Ομοσπονδίας Τριτέκνων**,** κ. Ντιούδη Αντώνιο.

**ΑΝΤΩΝΙΟΣ ΝΤΙΟΥΔΗΣ (Πρόεδρος της Πανελλαδικής Ομοσπονδίας Τριτέκνων (ΠΟΤ)):** Πολύ καλημέρα σας. Εδώ και 20 χρόνια αγωνιζόμαστε για την επίλυση του «Δημογραφικού Προβλήματος» της Χώρας, το οποίο έχει πάρει τρομακτικές διαστάσεις. Οι γεννήσεις υπολείπονται των θανάτων τα τελευταία δέκα χρόνια κατά 500.000. Μέχρι και οι ξένοι άρχισαν να αναφέρουν για την κατάσταση στην Ελλάδα και να μας θεωρούν παράδειγμα προς αποφυγή. Και όλα αυτά και με την ευθύνη των κυβερνήσεων γιατί ποτέ δεν είχαν το σθένος να λάβουν γενναία μέτρα δημογραφικής πολιτικής, πάντοτε ημίμετρα.

Γνωρίζουν πολύ καλά τη σημασία της γέννησης του τρίτου παιδιού και γνωρίζουν πολύ καλά ότι παίζει καταλυτικό ρόλο στην επίλυση του «Δημογραφικού Προβλήματος». Τι έχουν κάνει για αυτό; Εδώ και 20 χρόνια εμείς δεν είχαμε την Τριτεκνική ιδιότητα. Σήμερα κανονικά θα έπρεπε να μιλάμε για το χαρακτηρισμό των Τριτέκνων ως Πολύτεκνοι και εμείς ήρθαμε να συζητήσουμε μετά από 20 χρόνια πως πρέπει να δοθεί η τριτεκνική ιδιότητα ισοβίως.

 Θετικό το βήμα αν και μετά από 20 χρόνια. Μας αποδίδεται η τριτεκνική ιδιότητα. Τουλάχιστον, όμως, να το κάνουμε σωστά. Στις συζητήσεις μας με τον Πρωθυπουργό και την ηγεσία του Υπουργείου Οικογένειας, μας είχαν πει πως με τον ίδιο ακριβώς τρόπο που αποδίδεται η πολυτεκνική ιδιότητα, με τον ίδιο ακριβώς τρόπο θα αποδοθεί και σε εσάς. Και βλέπουμε ότι τα παιδιά των τριτέκνων πάλι θα είναι παιδιά ενός κατώτερου θεού. Πάλι θα έχουμε εξαιρέσεις. Γιατί; Ένα μεγάλο γιατί. Η στάση μας από την αρχή ήταν θετική απέναντι στην κυβέρνηση. Κάναμε προτάσεις, είχαμε θέσεις και για το Εθνικό Σχέδιο Δράσης για το δημογραφικό και ζητάμε πάντοτε να σταματήσουν τα ημίμετρα, να σταματήσουν οι «ασπιρίνες». Με «ασπιρίνες» δεν γιατρεύουμε την αρρώστια. Και αυτή τη στιγμή αυτό που μας φοβίζει είναι ότι πάμε πάλι να πάρουμε ημίμετρα.

Ζητάμε από τον Πρωθυπουργό γενναία μέτρα δημογραφικής πολιτικής. Ζητάμε να κατανοήσει καλά την αξία της γέννησης του τρίτου παιδιού και να πάρει γενναίες αποφάσεις. Πλέον δεν δεχόμαστε τη δικαιολογία δεν φτάνουν τα λεφτά. Τα λεφτά φτάνουν για πολλές δράσεις της χώρας οι οποίες δεν πηγαίνουν για τόσο σοβαρό σκοπό όπως είναι η επίλυση του δημογραφικού προβλήματος. Θα είμαστε στις επάλξεις του αγώνα. Θα συνεχίσουμε να διεκδικούμε και πιστεύουμε ότι θα τα καταφέρουμε. Ευχαριστούμε πολύ.

**ΕΥΑΓΓΕΛΟΣ ΛΙΑΚΟΣ (Προεδρεύων της Επιτροπής):** Ευχαριστούμε και εμείς κ. Ντιούδη. Συνεχίζουμε με τον Οργανωτικό Γραμματέα της Εθνικής Συνομοσπονδίας Ατόμων με Αναπηρία, κ. Λυμβαίο Ιωάννη. Έχει κατατεθεί και υπόμνημα προς τα μέλη της Επιτροπής.

**ΙΩΑΝΝΗΣ ΛΥΜΒΑΙΟΣ (Οργανωτικός Γραμματέας της Εθνικής Συνομοσπονδίας Ατόμων με Αναπηρία (ΕΣΑμεΑ)):** Καλή σας ημέρα, κύριε Πρόεδρε. Ευχαριστώ πάρα πολύ. Αναφέρατε ότι έχουμε καταθέσει σχετικό υπόμνημα, οπότε θα προσπαθήσω να είμαι πάρα πάρα πολύ συνοπτικός, σεβόμενος και τον χρόνο.

Ξεκινώντας, με δύο γενικά οριζόντια σχόλια. Σχόλιο πρώτο. Θεωρούμε ως Εθνική Συνομοσπονδία Ατόμων με Αναπηρία θετική τη ρύθμιση του άρθρου 6 του σχεδίου νόμου, σύμφωνα με την οποία σε όλα τα διαγνωστικά τεύχη τόσο για τα καινούργια κτίρια όσο και για αυτά που ανακαινίζονται ή για αυτά που επισκευάζονται θα πρέπει να πληρούν τις προϋποθέσεις πρόσβασης για τα άτομα με αναπηρία. Άλλωστε, αυτό ήταν και παραμένει ένα από τα πάγια αιτήματα μας. Θεωρούμε όμως απολύτως αναγκαίο να υπάρξει και ρητή διακριτική πρόβλεψη για τη στέγαση των ατόμων με αναπηρία στο υπό συζήτηση σχέδιο νόμου, με σαφή αναφορά της αναπηρίας σε όλα τα προβλεπόμενα μέτρα. Γι’ αυτό θα παρατηρήσετε και στο σχετικό υπόμνημα ότι έχουμε κάνει τις σχετικές παρεμβάσεις.

Σύμφωνα, λοιπόν, και με τα πρόσφατα στοιχεία της Eurostat, κύριε Πρόεδρε, κυρίες και κύριοι, η Ελλάδα είναι πρώτη στην Ευρωπαϊκή Ένωση στην επιβάρυνση των ατόμων με αναπηρία από το κόστος στέγασης, με το 33% των ατόμων με αναπηρία να επωμίζονται κόστος στέγασης το οποίο ανέρχεται σε περισσότερο από το 40% του συνολικού διαθέσιμου εισοδήματος τους. Άρα, λοιπόν, καταλαβαίνετε γιατί για εμάς είναι μια πολύ σημαντική ρύθμιση η οποία θα πρέπει να διατρέχει όλο το σχέδιο νόμου, αλλά και κάθε παρέμβαση σε νομοθετικό επίπεδο που γίνεται από την κυβέρνηση.

Σχόλιο δεύτερο και τελευταίο γενικό. Θεωρούμε πολύ σημαντικό, επίσης, να προβλεφθεί στο σχέδιο νόμου, ότι στις κατοικίες που περιλαμβάνονται στην κοινωνική αντιπαροχή και στην κοινωνική μίσθωση, ένας ικανοποιητικός αριθμός κατοικιών θα διατίθεται για τη δημιουργία στεγών υποστηριζόμενης διαβίωσης χωρητικότητας μέχρι πέντε ατόμων.

Και τώρα στις κατ’ άρθρον παρατηρήσεις και επισημάνσεις, σχόλια και προσθήκες οποίες ζητάμε. Άρθρο 4 που αφορά στους δικαιούχους μισθωτές εθνικής κατοικίας. Ζητάμε συμπλήρωση της παραγράφου 1 η οποία τροποποιείται στο άρθρο 5 του 5006/22 και ζητάμε μεταξύ των κοινωνικών κριτηρίων να περιλαμβάνεται και η πράξη της αναπηρίας ή της χρόνιας πάθησης τόσο των δικαιούχων όσο και των παιδιών τους.

Στο άρθρο 6 που αφορά στην επιλογή αναδόχου και επίσης αφορά σε τροποποίηση άρθρου του 5006/22. Επίσης, εδώ ζητάμε πρώτον, στο σχετικό άρθρο που τροποποιείται, το άρθρο 7, να υπάρξει σχετική συμπλήρωση, ώστε κατ’ ελάχιστον να είναι 7 τα κριτήρια αυτά που αναφέρονται. Και δεύτερον, να συμπληρωθεί κριτήριο, το ποσοστό επί των κατοικιών ή το πλήθος των κατοικιών που είναι πλήρως προσβάσιμες για άτομα με αναπηρία και προορίζονται για κοινωνικές κατοικίες ατόμων με αναπηρία ή οικογενειών ατόμων με αναπηρία.

Άρθρο 11, κοινωνική μίσθωση. Συμπλήρωση της παραγράφου 2 με το κριτήριο της αναπηρίας και της χρόνιας πάθησης των δικαιούχων μισθωτών ή των τέκνων αυτών.

Άρθρο 14, που αφορά στη Διεύθυνση Στεγαστικής Πολιτικής του Υπουργείου. Θα θέλαμε να προτείνουμε ο τίτλος στο «τμήμα προσιτής στέγασης» να αλλάξει και να γίνει «τμήμα προσιτής και προσβάσιμης σε άτομα με αναπηρία στέγασης». Όπως επίσης και στις αρμοδιότητες να συμπληρωθούν αντίστοιχα με αυτήν που αφορά την αξιολόγηση των αναγκών προσβασιμότητας για τα άτομα με αναπηρία στην περίπτωση δζ΄.

Άρθρο 24 που αφορά στη διάρθρωση της Διεύθυνσης Εσωτερικού Ελέγχου του ΟΠΕΚΑ. Εδώ πρόκειται για συμπλήρωση του άρθρου 15 του 4520/18. Προτείνουμε στο υπό τροποποίηση άρθρο να προστεθεί ρητή αναφορά στο ότι η Διεύθυνση Εσωτερικού Ελέγχου του ΟΠΕΚΑ αποτελεί ανεξάρτητη οργανική μονάδα του Οργανισμού και υπάγεται απευθείας στον Διοικητή του ΟΠΕΚΑ. Κάτι που ισχύει άλλωστε παντού για τα τμήματα εσωτερικού ελέγχου.

Επίσης, στις δύο περιπτώσεις του υπό τροποποίηση άρθρου 2στ΄ και 3γγ΄ ζητάμε να προστεθεί και το Διοικητικό Συμβούλιο του Οργανισμού στην ενημέρωση σχετικά με τα αποτελέσματα των ελέγχων, καθώς επίσης και στην αναθεώρηση του εγχειριδίου εσωτερικού ελέγχου αντίστοιχα.

Τέλος, να προστεθεί στην τελευταία περίπτωση θβ΄ της παραγράφου 3 που τροποποιείται η διενέργεια τακτικών δοκιμών παραβίασης, τα λεγόμενα penetration test πράξεων των πληροφοριακών συστημάτων και εφαρμογών του ΟΠΕΚΑ σε συνεργασία με την αρμόδια διεύθυνση πληροφορικής ή και με εξειδικευμένους εξωτερικούς συνεργάτες όπως γίνεται συνήθως.

Τέλος, στο άρθρο 34, στην εξουσιοδότηση διάταξη που αφορά ένα πολύ σημαντικό άρθρο, το άρθρο 22, με τις μονάδες βραχείας φιλοξενίας. Εδώ κρίνουμε απαραίτητο να προβλέπεται από τη σχετική εξουσιοδοτική διάταξη η χρηματοδότηση, ο τρόπος και οι πηγές αυτής προς τις δομές βραχείας φιλοξενίας, αλλά και η συμμετοχή της ΕΣΑμεΑ και της ΠΟΣΓΚΑμεΑ στη διαβούλευση κατά τον σχεδιασμό της υπουργικής απόφασης. Θα δείτε τη σχετική διατύπωση στο υπόμνημα που έχουμε καταθέσει. Ευχαριστώ πάρα πολύ.

**ΕΥΑΓΓΕΛΟΣ ΛΙΑΚΟΣ (Προεδρεύων της Επιτροπής)**: Ευχαριστούμε κι εμείς.

Τον λόγο έχει ο κ. Καραγκούνης.

**ΣΠΥΡΙΔΩΝ ΚΑΡΑΓΚΟΥΝΗΣ (Συντονιστής των δύο κέντρων βρεφών τα οποία υπάγονται στο Κέντρο Κοινωνικής Πρόνοιας Περιφέρειας Αττικής)**: Καλημέρα. Το σχέδιο νόμου εισάγει πολύ σημαντικές διατάξεις για την οικογένεια, τη στέγαση και το παιδί και πιο συγκεκριμένα λύνει ένα πάρα πολύ σημαντικό πρόβλημα που αφορά στο καθεστώς των δύο μονάδων, το οποίο υπάρχει από ιδρύσεώς τους. Οι δύο μονάδες είναι το παράρτημα προστασίας του παιδιού «Μητέρα» στο Δήμο Ιλίου και η Μονάδα Προστασίας Παιδιού Πεντέλης στην Πεντέλη. Το «Μητέρα» έχει ιδρυθεί το 1955 και η Μονάδα στην Πεντέλη το 1937.

Το ιδιοκτησιακό ουδέποτε είχε χαρακτηριστεί και ήταν πάντα στον αέρα και αποτελούσε πάντοτε μια τροχοπέδη για οποιαδήποτε ενέργεια ήθελε να κάνει η υπηρεσία που αφορούσε, σε έργα υποδομής και στη συμμετοχή της πλέον σε προγράμματα εξοικονόμησης ενέργειας ή οτιδήποτε άλλο χρειάζεται, να έχεις την ιδιοκτησία των εγκαταστάσεων. Πρόκειται, για δύο χώρους οι οποίοι έχουν φιλοξενήσει χιλιάδες παιδιά. Αυτά τα παιδιά έχουν τακτοποιηθεί σε οικογένειες, έχουν δώσει χαρά σε πολλές οικογένειες και πραγματικά, λύνεται ένα πάρα πολύ σημαντικό πρόβλημα που είχαμε όλα αυτά τα χρόνια.

Κλείνοντας αυτή την μικρή τοποθέτηση, θέλουμε να ευχαριστήσουμε την κυρία Υπουργό, τους συνεργάτες της, τους Γενικούς Γραμματείς, την κυρία Μεγαλιού την συνεργάτιδα, που όλοι βοήθησαν, να καταφέρουμε να λύσουμε αυτό το χρόνιο πρόβλημα. Σας ευχαριστώ, πολύ.

**ΕΥΑΓΓΕΛΟΣ ΛΙΑΚΟΣ (Προεδρεύων της Επιτροπής):** Και εμείς σας ευχαριστούμε. Τον λόγο έχει η κυρία Βασιλική Μαρκετάκη, Πρόεδρος του Εθνικού Κέντρου Κοινωνικής Αλληλεγγύης (ΕΚΚΑ).

**ΒΑΣΙΛΙΚΗ ΜΑΡΚΕΤΑΚΗ (Πρόεδρος του Εθνικού Κέντρου Κοινωνικής Αλληλεγγύης (ΕΚΚΑ)):** Σας ευχαριστώ πολύ. Παρά το γεγονός ότι η μοναδική διάταξη του υπό συζήτηση σχέδιο νόμου που αφορά στο Εθνικό Κέντρο Κοινωνικής Αλληλεγγύης, επικεντρώνεται σε οργανωτικά ζητήματα, το άρθρο 30, περί συγκρότησης του Διοικητικού Συμβουλίου του, το ΕΚΚΑ, χαιρετίζει τις σημαντικές καινοτομίες του για την αντιμετώπιση των προκλήσεων που έχουν εντοπιστεί από το αρμόδιο Υπουργείο Κοινωνικής Συνοχής και Οικογένειας, σε τρεις κρίσιμους τομείς του Κοινωνικού κράτους.

Την προώθηση μιας συνεκτικής Εθνικής Στρατηγικής, για τη διασφάλιση οικονομικά προσιτής και βιώσιμης στέγασης. Την προώθηση μιας συνεκτικής Εθνικής Στρατηγικής για τη δημογραφική αναζωογόνηση της Ελληνικής κοινωνίας. Την εφαρμογή της Εθνικής Στρατηγικής, για τα δικαιώματα των ατόμων με αναπηρία για τις δομές βραχυχρόνιας φιλοξενίας ατόμων με αναπηρία και όλες οι σχετικές παρατηρήσεις του κ. Λυμβαίου, εκ μέρους της Ε.Σ.Α.μεΑ.

Παράλληλα και με αφορμή αυτή την ευρύτερη συμβολή του υπό συζήτηση σχεδίου νόμου στην κοινωνική προστασία των παιδιών σε κίνδυνο, θέλω να αναφέρω ότι το ΕΚΚΑ ως ο Εθνικός Συντονιστής της εγγύησης για το παιδί. Με αποστολή, τον αποτελεσματικό συντονισμό και την παρακολούθηση της σύστασης για την ευρωπαϊκή εγγύηση για το παιδί στην Ελλάδα, όπου επιβεβαιώνει στην Επιτροπή αυτή, την ιδιαίτερη αξία των στοχευμένων μέτρων προληπτικής φύσης για τη μείωση της παιδικής φτώχειας και τον κοινωνικό αποκλεισμό, καθώς και για τη δέσμευσή του για την υλοποίηση του Εθνικού Σχεδίου Δράσης, στο πλαίσιο της εφαρμογής της. Σας ευχαριστώ, πολύ.

**ΕΥΑΓΓΕΛΟΣ ΛΙΑΚΟΣ (Προεδρεύων της Επιτροπής):** Και εμείς σας ευχαριστούμε, κυρία Μαρκετάκη. Τον λόγο έχει τώρα, από την Πρωτοβουλία για την Κρατική Ακίνητη Περιουσία την Προστασία και την Αξιοποίησή της, ο Αντιπρόεδρος της κ. Δημητρίου Δημήτριος.

**ΔΗΜΗΤΡΙΟΣ ΔΗΜΗΤΡΙΟΥ (Αντιπρόεδρος Πρωτοβουλίας ΚΑΠΠΑ):** Ευχαριστώ, πολύ. Καταρχάς, σας ευχαριστώ πολύ, για την πρόσκληση εκ μέρους της Πρωτοβουλίας ΚΑΠΠΑ, σε αυτή την συνεδρίαση της Βουλής.

Ήθελα να εξηγήσω γιατί δεν είμαστε και πάρα πολύ γνωστοί γενικότερα. Η Πρωτοβουλία ΚΑΠΠΑ, είναι μια Πρωτοβουλία ατόμων οι οποίοι παλιότερα και τώρα έχουν υπηρετήσει τη δημόσια περιουσία από διάφορες θέσεις. Έχει ιδρυθεί εδώ και δεκαπέντε χρόνια και περιλαμβάνει κόσμο ο οποίος έχει διατελέσει από υψηλές θέσεις στη δημόσια περιουσία, μέχρι και νομικούς και τεχνικούς οι οποίοι έχουν ασχοληθεί με αυτό. Είναι ερασιτεχνική Πρωτοβουλία, ασχολείται ερασιτεχνικά με την παραγωγή σκέψεων.

Mε το θέμα που μας αφορά σήμερα, της κοινωνικής κατοικίας, ασχολούμαστε τα τελευταία 8 χρόνια. Έχουμε κάνει συνέδρια, έχει παραστεί τέως η πρώην Υπουργός, η κυρία Ζαχαράκη. Έχει παραστεί πολλές φορές ο Γενικός Γραμματέας, ο κύριος Ατσαλάκης, ο οποίος είναι σήμερα παρών. Έχουμε προσφέρει σκέψεις.

Και ήθελα να σταθώ μόνο στο κομμάτι που αφορά στην κοινωνική αντιπαροχή, που για εμάς ήταν ένας από τους σημαντικότερους τρόπους αξιοποίησης της δημόσιας περιουσίας, εδώ και δέκα χρόνια. Χαιρόμαστε ιδιαιτέρως που αυτός ο νόμος έρχεται και διορθώνει έναν αρχικό νόμο του 2022 που ήταν ένα πρώτο βήμα και ήταν λογικό να ήταν διστακτικό. Νομίζω ότι αυτά που συμβαίνουν σήμερα στον νόμο αυτό και αυτά που προτείνονται, δεν μιλάω για τα κριτήρια, μιλάω καθαρά για το τεχνικό κομμάτι, είναι πολύ σημαντικά.

Αν έπρεπε να προσθέσω δυο τρεις σκέψεις τις οποίες ήδη έχουμε εκφράσει σαν Πρωτοβουλία Κ.Α.Π.Π.Α. είναι η εξής. Έχει μεγάλη σημασία να καταλάβει και ο νομοθέτης και οι χρήστες αυτού του εργαλείου, τη διαφορά μεταξύ της λέξης «κοινωνική κατοικία» και της λέξης «προσιτή κατοικία». Σε αυτό το νομοσχέδιο γίνεται πρώτη φορά μια προσπάθεια να διαφοροποιηθεί λιγάκι η κοινωνική κατοικία από την προσιτή, Είναι, όμως, δύο εντελώς διαφορετικά πράγματα, όπως έχουν εξελιχθεί στην παγκόσμια αγορά και ειδικότερα στην ευρωπαϊκή αγορά. Άρα, η κοινωνική κατοικία θεωρητικά θα έπρεπε να αφορά άτομα στα οποία πληρούν κάποια κριτήρια κοινωνικής κατοικίας, ενώ κάποια στιγμή μπορεί και να τα ξεπεράσουν και ευχόμαστε να τα ξεπεράσουν. Άρα, η προσιτή κατοικία αφορά σε όλο τον κόσμο ο όποιος μπορεί να πάρει κάποια προσιτή κατοικία, που σημαίνει άλλα πράγματα. Άρα, συμφωνούμε πάρα πολύ με το ότι πρώτη φορά υπάρχει αυτή η διαφοροποίηση.

Θα ήθελα, επίσης, να κάνουμε δύο προτάσεις τις οποίες ήδη έχουμε συζητήσει και έχουμε αναπτύξει σε διάφορα συνέδρια. Θα ήθελα να τις επαναλάβω. Πρώτον, μαθαίνουμε με ευχαρίστηση ότι ετοιμάζεται και ένας οργανισμός διαχείρισης αυτών των ακινήτων που θα είναι ενταγμένα στην κοινωνική κατοικία. Διότι, κάποια στιγμή θα υπάρχει, ελπίζουμε, ένας μεγάλος αριθμός ακινήτων που θα χρησιμοποιούνται και εκεί πρέπει να υπάρχει ένας φορέας που θα διαχειρίζεται. Είτε ως διαχείριση, είτε ως επισκευή, είτε ανά πάσα να δοθούν σε επόμενους χρήστες. Άρα, αυτό το πράγμα πρέπει να οργανωθεί σωστά ώστε να μην δημιουργηθούν κατοικίες και μετά σιγά σιγά διαλυθούν όπως έχουν γίνει σε διάφορες άλλες περιπτώσεις.

Η δεύτερη πρόταση την οποία θέλουμε να λάβετε υπόψη σας είναι αν μπορεί οι εντάξεις στο σχέδιο νέων περιοχών περιλαμβάνουν, στο κομμάτι της εισφοράς σε γη και σε χρήμα, χώρους οι οποίοι διατίθενται για κοινωνικές χρήσεις. Σχολεία, πλατείες, παιδικές χαρές, δρόμους και διάφορες άλλες κοινωνικές χρήσεις. Θα μπορούσε σε αυτό το κομμάτι να ενταχθεί η λέξη «κοινωνική κατοικία» δηλαδή οικόπεδα για κοινωνική κατοικία, τα οποία αμέσως να δημιουργήσουν έναν ικανό αριθμό οικοπέδων δυνατότητας να γίνουν νέες κοινωνικές κατοικίες και όχι υποχρεωτικά χρησιμοποιώντας δύσκολα ή μπερδεμένα δημόσια ακίνητα. Ή θα είναι καθαρά ακίνητα τα οποία ξεκινάνε και είναι αποκλειστική χρήση τους για κοινωνική κατοικία.

Εν ολίγοις, αυτά ήθελα να πω. Συγχαρητήρια για το νομοσχέδιο για όσους το έχουν συντάξει. Εμείς βρισκόμαστε πολύ κοντά στις σκέψεις σας και είμαστε εδώ για να φροντίσουμε σε οποιεσδήποτε άλλες ενέργειες κάνετε να προτείνουμε νέα μέτρα. Ευχαριστώ πολύ.

**ΕΥΑΓΓΕΛΟΣ ΛΙΑΚΟΣ (Προεδρεύων της Επιτροπής):** Ευχαριστούμε κι εμείς. Συνεχίζουμε με τον κύριο Λιβέρη Κωνσταντίνο, Πρόεδρο του Πανελλήνιου Συλλόγου Υπαλλήλων του ΟΑΕΔ – τ.ΟΕΚ – τ.ΟΕΕ. Έχετε τον λόγο.

**ΚΩΝΣΤΑΝΤΙΝΟΣ ΛΙΒΕΡΗΣ (Πρόεδρος του Πανελλήνιου Συλλόγου Υπαλλήλων του ΟΑΕΔ – τ.ΟΕΚ – τ.ΟΕΕ):** Ευχαριστώ πολύ. Η κρίση στην αξιοπρεπή στέγαση αποτελεί μία από τις σημαντικότερες προκλήσεις για την πολιτεία. Δεν αφορά ούτε περιορίζεται σε μια μικρή ομάδα πολιτών αλλά ούτε αντιμετωπίζεται από μια κυβέρνηση μιας θητείας τετραετούς ή ενός χρόνου που υπολείπεται. Είναι πρόβλημα που τροφοδοτεί το δημογραφικό πρόβλημα, που τροφοδοτεί το ασφαλιστικό αλλά και την αξιοπρεπή διαβίωση. Δεν προκλήθηκε όμως από τη μια μέρα στην άλλη. Υπάρχουν συγκεκριμένες ευθύνες. Μία από τις γενεσιουργές αιτίες είναι η κατάργηση του Οργανισμού Εργατικής Κατοικίας το 2012. Ο ΟΕΚ έδωσε πάνω από 700.000 στεγαστικά προϊόντα, κοινωνικές κατοικίες, δάνεια άτοκα και επιδοτήσεις ενοικίου ετησίως. 500 εκατομμύρια ευρώ ήταν η εκταμίευση του συνολικού στεγαστικού δικαιώματος που έδινε ο ΟΕΚ σε όλα αυτά, σε όλες τις στεγαστικές παροχές.

Με το νομοσχέδιο από το 2022, τα αποθεματικά του ΟΕΕ, τα οποία υπάρχουν ακόμα και θα πούμε πόσα είναι, ένα μέρος των αποθεματικών δόθηκε για το στεγαστικό Πρόγραμμα «Σπίτι μου 1». Απολογιστικά στοιχεία δεν έχουν δοθεί. Πόσα τελικώς από το 1 δισεκατομμύριο ευρώ που έχουν ενταχθεί Προϋπολογισμού μέσα σε αυτό το Πρόγραμμα έχουν τελικώς εκταμιευθεί; Και το λέμε αυτό γιατί όσα δεν διατέθηκαν είναι ακόμα πίσω, μέσα στα αποθεματικά της ΔΥΠΑ στο άλλο Υπουργείο, το Υπουργείο Εργασίας και για τα οποία δεν ακούγεται τίποτα. Στη συνέχεια αποτυπώνεται μια ερώτηση. Από πού θα βρεθούν λεφτά για τα Στεγαστικά Προγράμματα και στη συνέχεια περιμένουμε τα Ευρωπαϊκά Ταμεία, το Ταμείο Ανάκαμψης, την Ευρωπαϊκή Τράπεζα Επενδύσεων να εγκρίνουν τη χρηματοδότηση των Στεγαστικών Προγραμμάτων. Αυτή τη στιγμή, εξ όσων γνωρίζουμε και καλούμε την κυρία Μιχαηλίδου να το διαψεύσει ή να μας πει τα δικά της στατιστικά, πόσα δισεκατομμύρια του ΟΕΕ υπάρχουν στην Τράπεζα της Ελλάδος και δεν αποφασίζουν να τα διαθέσουν για κοινωνικές κατοικίες και Στεγαστικά Προγράμματα; Εμείς υπολογίζουμε γύρω στο 1 με 1,1 δισεκατομμύρια ευρώ.

Με το παρόν νομοσχέδιο συνεχίζεται η αδικία όπου τα οικόπεδα του ΟΕΕ αγοράστηκαν με τα χρήματα των μισθωτών, δεν έδωσε το κράτος ούτε ένα ευρώ. Με αυτό το νομοσχέδιο, λοιπόν, τα «φιλέτα οικόπεδα» από τη ΔΥΠΑ και τον ΟΕΕ θα δοθούν σε εργολάβους για να χτίσουν χωρίς να επιβαρυνθεί ο Κρατικός Προϋπολογισμός. Εμείς δεν αντιλαμβανόμαστε αυτό το επιχείρημα. Σε ποια ευρωπαϊκή χώρα δεν δίνει το κράτος, Ολλανδία, Ελβετία, Αυστρία, για να χρηματοδοτήσει Στεγαστικά Προγράμματα; Εμείς έχουμε κάνει μια πολύ ωραία μελέτη, θα σας την κοινοποιήσουμε ως υπόμνημα, είναι δημοσιευμένη και στα Μέσα Μαζικής Ενημέρωσης, η οποία δίνει συγκεκριμένες λύσεις αφού έχει μελετήσει και τα αίτια της στεγαστικής κρίσης.

Μετονομασία του Υπουργείου. Η στέγαση είναι σημαντικό και πρέπει να πάει και στην ονοματοδοσία. Υπουργείο Στέγασης Δημογραφικού και Κοινωνικής Συνοχής. Σύσταση, δημιουργία Οργανισμού Κρατικού Δημόσιας Στέγασης, το οποίο θα χρηματοδοτείται από το Ειδικό Ταμείο Προσιτής Στέγασης. Από ποιες χρηματορροές; Πηγές χρηματοδότησης με ετήσιο 3,2 δις Πρόγραμμα Δημοσίων Επενδύσεων, Ευρωπαϊκά Κονδύλια, χρηματορροές από τις δόσεις που έχει δώσει δάνεια ο ΟΕΕ και ακόμα μπαίνουν στα ταμεία της ΔΥΠΑ και πάλι δεν τα χορηγούν για στεγαστικά. Νέος χώρος στέγασης, όποιος αφαιρεί από τη διαθεσιμότητα κατοικίες είτε είναι Airbnb είτε είναι Golden Visa είτε είναι οι τράπεζες που κρατάν κλειστά τα σπίτια, θα πρέπει να συνεισφέρει στην αξιοπρεπή στέγαση και κατόπιν να κατανεμηθεί αυτό το ποσό 40% σε νέες κατοικίες ή επισκευές, 25% επιδότηση ενοικίου, 15% κίνητρα και αντικίνητρα και 20% στοχευμένες παρεμβάσεις. Η μελέτη τα λέει όλα.

Επειδή γνωρίζουμε τις παθογένειες του ΟΕΕ, ξέρουμε πολύ καλά και θα προτείνουμε στο προτεινόμενο υπό ψήφιση νομοσχέδιο να προστεθεί μια παράγραφος στη διάταξη νόμου. Να ενταχθούν οι αιφνίδιοι έλεγχοι αλλά και οι διοικητικές αυτοψίες όσον αφορά όλα τα στεγαστικά προϊόντα και τις στεγαστικές παροχές που θα δοθούν. Απαιτείται να γίνεται διοικητικός έλεγχος και διασταύρωση, όπως έκανε η ΔΥΠΑ, όπως έκανε και ο ΟΕΚ. Η θεσμοθέτηση του ελάχιστου ποσοστού 30% απ’ ότι θα χτιστεί για να πάει κοινωνικές κατοικίες, θα δημιουργήσει πρόσθετη αύξηση των ενοικίων και των τιμών των κατοικιών, γιατί θα διαθέσει αντίστοιχα 6 στα 10 σπίτια με ακριβές τιμές. Δεν καταλαβαίνουμε γιατί να μην τα φτιάξει όλα αυτά ένας Οργανισμός Στέγασης, να δώσει το 100%, όπως έκανε ο ΟΕΕ, τμήμα μελετών, δημοπρατήσεων και να βγουν μειοδοτικοί διαγωνισμοί για να κατασκευαστεί με ωραίο τρόπο βιοκλιματικές κοινωνικές κατοικίες.

Η έννοια του ουσιωδώς χαμηλότερου κοινωνικού ενοικίου. Απροσδιόριστη και ασαφής. Προτείνουμε μικρότερο κατά 60% του τρέχοντος μέσου εμπορικού μισθώματος κατανεμημένο σε ζώνες και κατά 25% με 30% λιγότερο του ισοδύναμου καθαρού εισοδήματος του νοικοκυριού με ανώτατο όριο. Επίσης το κόστος ενέργειας συμβάλλει ουσιαστικά, γι’ αυτό θα πρέπει σε αυτή τη χρηματοδότηση, όποιος πάροχος βγάζει πολλά καθαρά κέρδη να συνεισφέρει για την αξιοπρεπή στέγαση. Επίσης, στο προτεινόμενο νομοσχέδιο δεν θεσπίζεται για τις κοινωνικές κατοικίες ελάχιστη ενεργειακή κλάση, προτείνουμε την B και όπου είναι δυνατόν ενεργειακή κλάση A, θερμομόνωση, αποδοτικότητα και ΑΠΕ κλπ.

 Δεν υπάρχει ισόρροπη χωρική κατανομή. Με ποια κριτήρια θα γίνει η επιλογή; Θα είναι οικόπεδα μακριά από τους οικισμούς; Θα είναι μακριά από τα Μέσα Μαζικής Μεταφοράς; Η δημιουργία … είναι ένας κίνδυνος αν είναι μακριά και ξέρουμε αυτό τον κίνδυνο σε περιοχές που ήταν μακριά οι εργατικές κατοικίες. Δεν μπορούμε να αντιληφθούμε γιατί τελικώς αρνούνται μια οριστική λύση στη στεγαστική κρίση την οποία βιώνει τόσο μεγάλο μέρος του νοικοκυριού μας. Εκπροσωπούμε τους υπαλλήλους και μέσα σε τρία λεπτά δεν μπορούμε να τα αναπτύξουμε όλα, θέλουμε απάντηση την κυρία Μιχαηλίδου, εμείς ενδιαφερόμαστε για την κοινωνία όχι μόνο για την επικοινωνία. Ευχαριστώ πολύ.

**ΕΥΑΓΓΕΛΟΣ ΛΙΑΚΟΣ (Προεδρεύων της Επιτροπής):** Ευχαριστούμε.

Τον λόγο έχει ο κ. Σκιαδάς.

**ΑΓΓΕΛΟΣ ΣΚΙΑΔΑΣ (Πρόεδρος του Πανελλήνιου Συλλόγου Προστασίας Ενοικιαστών (ΠΑΣΥΠΕ)):**  Κύριε Πρόεδρε, κυρία Υπουργέ, ευχαριστούμε καταρχήν για την πρόσκληση. Είναι γεγονός ότι τα στατιστικά στοιχεία αποδεικνύουν ότι η Ελλάδα βρίσκεται σε χειρότερη πανευρωπαϊκή θέση ως προς πολλούς από τους βασικούς δείκτες που μετρούν την ποιότητα στέγασης. Η συνεχής αύξηση του κόστους που τα τελευταία πέντε χρόνια έχει περάσει το 60 -70% - έχουν αυξηθεί τα μισθώματα 60-70% - έχουν οδηγήσει, πλέον, τους ενοικιαστές σε μία πολύ δύσκολη κατάσταση.

Είναι γεγονός ότι εάν ο στόχος της πολιτείας θέλει πραγματικά να αντιμετωπίσει το τεράστιο στεγαστικό πρόβλημα θα πρέπει να είναι διττός. Αφενός μεν η αύξηση της προσφοράς διαθέσιμων κατοικιών και δεύτερον και βασικό, η επιβολή κάποιων φραγμών σε πρακτικές που συντείνουν στην ανεξέλεγκτη αύξηση του στεγαστικού κόστους. Δηλαδή, αυτή την ανεξέλεγκτη αύξηση των μισθωμάτων. Ακόμη και με τις πιο αισιόδοξες προβλέψεις αυτό το νομοσχέδιο θα αποδώσει μετά από 4-5 χρόνια και εάν τελικά αποδώσει. Μέχρι τότε όμως οι ενοικιαστές δεν αντέχουν.

Σύμφωνα με τα στοιχεία της Eurostat η χώρα μας έχει πλέον το υψηλότερο κόστος στέγασης σε σχέση με το διαθέσιμο εισόδημα σε όλη την Ευρωπαϊκή Ένωση. Ενώ το ποσοστό των νέων που συνεχίζουν να διαμένουν με τους γονείς τους σε ηλικία μέχρι 34 ετών ανέρχεται σε 71,9% και αποτελεί τη δεύτερη υψηλότερη επίδοση μετά τη Βουλγαρία. Αυτό θα πρέπει να απασχολεί και τις οργανώσεις πολυτέκνων, είναι ένα πολύ μεγάλο κοινωνικό πρόβλημα που δημιουργεί προβλήματα και στο δημογραφικό.

Εμείς έχουμε δηλώσει κατ’ επανάληψη ότι ως Σύλλογος Ενοικιαστών θα πρέπει μέχρι να αποδώσουν τα κατά διαστήματα αναγγελλόμενα μέτρα και αυτά που αναφέρονται στο συγκεκριμένο νομοσχέδιο, αλλά και όλα τα υπόλοιπα που απαγγέλλονται κατά διαστήματα, θα πρέπει να επιβληθεί ένα ανώτατο επιτρεπόμενο μίσθωμα, ένα πλαφόν για ένα διάστημα δύο, τριών ή τεσσάρων ετών όχι παραπάνω μέχρι να αποδώσουν τα μέτρα. Η υποβολή ενός ανώτατου επιτρεπόμενου μισθώματος το οποίο θα προκύπτει βάσει κάποιων συντελεστών όπως είναι η επιφάνεια, η θέση, ο όροφος, η παλαιότητα, η ποιότητα κατασκευής και η ενεργειακή απόδοση. Αυτή είναι και η μόνη ρεαλιστική λύση που μπορούμε να αντιμετωπίσουμε το στεγαστικό πρόβλημα τη δεδομένη στιγμή.

Όσον αφορά στις επιμέρους παρατηρήσεις μας στο σύντομο χρόνο που έχουμε είναι οι εξής. Δεν καθορίζεται το αντικειμενικό μίσθωμα. Ποιο θα είναι το αντικειμενικό μίσθωμα; Το μίσθωμα αναφορικά με το ύψος του καταβαλλόμενο μισθώματος και για την κοινωνική παροχή και για την κοινωνική μίσθωση, προβλέπεται ότι αυτή θα υπολείπεται σημαντικά από εκείνο του ελεύθερου εμπορικού μισθώματος. Κατά ποιο ποσοστό θα υπολείπεται; Αυτό δεν καθορίζεται πουθενά.

Και ποιο είναι το ελεύθερο εμπορικό μίσθωμα; Ποιος θα το καθορίσει; Διότι αν θεωρήσουμε ελεύθερο εμπορικό μίσθωμα το μίσθωμα των 800 και 1000 ευρώ που επικρατεί σήμερα για ένα διαμέρισμα 70 και 80 τετραγωνικά τότε δεν μπορούμε να μιλάμε για εμπορικό μίσθωμα. Ούτε μπορούμε να καταλήξουμε ότι θα αφήσουμε τον καθορισμό του εμπορικού μισθώματος και του ποσοστού στην κρίση αγαθού ανδρός. Θα πρέπει με το νομοσχέδιο να καθορισθεί από τώρα ποιο θεωρείται ελεύθερο εμπορικό μίσθωμα και ποιο θα είναι το ποσοστό κατά το οποίο θα είναι μειωμένο το κοινωνικό μίσθωμα.

Ο αποκλεισμός από τα άλλα επιδόματα. Είδαμε στο νομοσχέδιο ότι αυτός που θα δικαιούται το κοινωνικό μίσθωμα θα αποκλείεται από όλα τα άλλα επιδόματα και τα στεγαστικά. Δεν καταλαβαίνουμε, γιατί ένας άνθρωπος ο οποίος δικαιούται το κοινωνικό επίδομα θα πρέπει να αποκλειστεί, π.χ., από το στεγαστικό επίδομα του παιδιού, του φοιτητή. Θεωρούμε ότι ο αποκλεισμός από τα υπόλοιπα επιδόματα θα οδηγήσει στο να μην προσφέρει τίποτα το κοινωνικό μίσθωμα στις ευάλωτες κοινωνικές ομάδες.

Επιπλέον δεν προσδιορίζεται ποια είναι η ευάλωτη κοινωνική ομάδα, ποια θα είναι τα κριτήρια για να θεωρείται κάποιος ευάλωτος, να δικαιούται τις ευεργετικές διατάξεις του νόμου. Αυτό θεωρούμε θα έπρεπε να καθορίζεται από τον νόμο και να μην επαφίεται σε υπουργικές αποφάσεις. Πάρα πολλά και μάλιστα τα ουσιαστικά στοιχεία του νόμου επαφίεται να ρυθμιστούν αργότερα με υπουργικές αποφάσεις, με κοινές υπουργικές αποφάσεις. Αυτό σημαίνει δύο πράγματα, αφενός μεγάλες καθυστερήσεις και αφετέρου οι υπουργικές αποφάσεις δεν ελέγχονται ούτε από το κοινοβούλιο, ούτε από τη διαβούλευση, ούτε από πουθενά. Κατά συνέπεια και λαμβανομένου υπόψη ότι εδώ εμπλέκονται και οι ιδιώτες, εμπλέκεται ο ιδιώτης και μάλιστα σε πολλές προβλέπεται και από το νομοσχέδιο ότι σε κάποιες περιπτώσεις τα διαχειρίζεται και αυτά τα ακίνητα, φοβούμαστε ότι και οι υπουργικές αποφάσεις δεν θα είναι πάντα αδιάβλητες. Ευχαριστώ.

**ΕΥΑΓΓΕΛΟΣ ΛΙΑΚΟΣ (Προεδρεύων της Επιτροπής):** Ευχαριστούμε και εμείς. Συνεχίζουμε με τον κύριο Θεοδωρίδη Κοσμά, Πρόεδρο της Ευρωπαϊκής Συνομοσπονδίας Μεσιτών.

**ΚΟΣΜΑΣ ΘΕΟΔΩΡΙΔΗΣ (Πρόεδρος της Ευρωπαϊκής Συνομοσπονδίας Μεσιτών):** Κύριε Πρόεδρε, κύριε Υπουργέ, αξιότιμοι Βουλευτές, αισθάνομαι ιδιαίτερη τιμή που μιλάω στο Ελληνικό Κοινοβούλιο μετά το Ευρωπαϊκό, όπως ενδεχομένως γνωρίζετε καταφέραμε να συγκληθεί η Ειδική Επιτροπή Στεγαστικής Κρίσεως στο Ευρωκοινοβούλιο και ευελπιστώ ότι θα καταφέρουμε το ίδιο και εδώ, γιατί η στεγαστική κρίση είναι μια πυρκαγιά η οποία καίει σε όλο τον δυτικό κόσμο και φυσικά και στην Ευρώπη και πολύ περισσότερο στην Ελλάδα, υποσύνολο της είναι η κοινωνική κατοικία. Η κοινωνική κατοικία, αλλά και η ανάπτυξη, το Brownfield Development που λέμε, είναι ένα θέμα που έχω στην καρδιά μου εδώ και πάρα πολλά χρόνια.

Περιμέναμε πολύ καιρό αυτό το σχέδιο νόμου, κύριε Υπουργέ, πολύ περισσότερο που η Ελλάδα είναι πολύ πίσω από όλες σχεδόν τις υπόλοιπες ευρωπαϊκές χώρες στα ζητήματα κοινωνικής κατοικίας. Ωστόσο, αναρωτιέμαι αν είμαστε μπροστά σε μία χαμένη ευκαιρία. Το νομοσχέδιο δεν ενσωματώνει τις βέλτιστες διεθνείς πρακτικές, πολύ περισσότερο δεν ενσωματώνει τις προτεινόμενες βέλτιστες ευρωπαϊκές πρακτικές και αυτό θα μου επιτρέψετε να πω ότι ενδεχομένως συμβαίνει επειδή το Υπουργείο αρνείται να μιλήσει με τους φορείς της αγοράς και της κοινωνίας.

Η πρώτη βέλτιστη πρακτική που καλείστε να υιοθετήσετε είναι να μιλάτε μαζί μας και να συνδιαλέγεστε μαζί μας, από τον διάλογο θα προκύψουν πολύτιμα συμπεράσματα. Χαίρομαι για το πνεύμα του νομοσχεδίου, το οποίο βάζει στο επίκεντρο τον ιδιωτικό τομέα και τη συνεργασία με τον ιδιωτικό τομέα. Αλλά αναρωτιέμαι μήπως, εν προκειμένω δεν το κάνει με τον καλύτερο τρόπο. Αναρωτιέμαι είναι διατηρήσιμα και ανανεώσιμα τα μέτρα που προβλέπονται; Τι επιπτώσεις θα έχουν στην αγορά και στην πραγματικότητα; Το τελευταίο που χρειαζόμαστε κύριε Υπουργέ είναι άλλο ένα γραφειοκρατικής εμπνεύσεως μέτρο περιορισμένης επιτυχίας και πολλαπλών προβλημάτων, όπως το «Σπίτι μου 1» και το «Σπίτι μου 2».

Θα δημιουργήσει αυτό το μέτρο απόθεμα κοινωνικής κατοικίας; Αν πάμε 13-14 χρόνια μπροστά, όταν θα έχουν ολοκληρωθεί οι προβλέψεις αυτού του σχεδίου νόμου, αυτό το οποίο θα δούμε είναι ότι ακίνητα τα οποία είναι κατά 100% στο δημόσιο σήμερα, κατά πάσα πιθανότητα θα μεταβιβαστούν σε ιδιώτες, όχι μόνο αυτό που θα πάρουν οι εργολάβοι αλλά και μέσω του rent to own που λέτε και ξέρετε επειδή ζούμε στην Ελλάδα και τα έχουμε ξαναζήσει αυτά, πολύ φοβάμαι ότι θα δημιουργηθεί ενός νέου είδους “ρουσφέτι”, ιδιαίτερα με την πίεση που υφίσταται η μεσαία τάξη, στο οποίο ο διάδοχός σας θα πιέζεται ώστε να δώσει αυτή την κοινωνική κατοικία σε συγκεκριμένους ανθρώπους οι οποίοι μέσα σε 10 χρόνια θα την αγοράσουν και θα αποκτήσουν τεράστια περιουσία, όπως συμβαίνει άλλωστε και σε διάφορες χώρες παρά έξω.

Δυστυχώς, για να παραβιάσουν τον Μαρκ Τουέιν, όση γη έφτιαξε θεός έφτιαξε και το να την μεταβιβάσουμε χωρίς να δημιουργούμε κοινωνικό απόθεμα, μπορεί να δημιουργήσει σοβαρότατο πρόβλημα.

Τέλος θα ήθελα να σας πω κύριε Υπουργέ ότι υπάρχει ένα μέτρο το οποίο έχουμε προτείνει και το οποίο έχει μηδενικό κόστος για τον προϋπολογισμό, το οποίο ενισχύει τις προβλέψεις, της λύσης του δημογραφικού προβλήματος και είναι άμεσα εφαρμόσιμο, γιατί είναι και αυτό πολύ σημαντικό. Η άνοδος του παραβόλου της χρυσής βίζας στις 20.000 μπορεί να βοηθήσει 4.000-5.000 νέα ζευγάρια να αποκτήσουν το δικό τους σπίτι. Είναι κάτι το οποίο μπορείτε να εφαρμόσετε άμεσα, σας προτείνω και σε σας, όπως το έχω προτείνει στην Κυβέρνηση παλαιότερα και θα ήθελα να το δείτε με προσοχή. Σε κάθε περίπτωση σας εύχομαι καλή επιτυχία.

**ΕΥΑΓΓΕΛΟΣ ΛΙΑΚΟΣ (Προεδρεύων της Επιτροπής)**: Τον λόγο έχει ο κ. Γιαννιώτης.

**ΘΩΜΑΣ ΓΙΑΝΝΙΩΤΗΣ (Πρόεδρος της Ανώτατης Συνομοσπονδίας Πολυτέκνων Ελλάδος (ΑΣΠΕ))**: Αξιότιμη κυρία Υπουργέ, αξιότιμε κύριοι βουλευτές, αξιότιμοι κύριοι εκπρόσωποι των συναρμόδιων φορέων που αφορούν στην οικογένεια και στη στεγαστική πολιτική.

Καταρχάς να εκφράσουμε την ακράδαντη πεποίθησή μας ότι κάθε νομοθετική πρωτοβουλία η οποία θέτει στο επίκεντρο της στόχευσης της το δημογραφικό, το ζήτημα το οποίο αποτελεί το νούμερο ένα πρόβλημα αυτή τη στιγμή της ελληνικής κοινωνίας, αλλά και την οικογένεια, είναι στη σωστή κατεύθυνση. Θα θέλαμε, όμως, να καταθέσουμε, όπως έχουμε καταθέσει και με το υπόμνημα, κάποια σχόλια και κάποιες επισημάνσεις επί του νόμου, τις οποίες δεν θεωρούμε δευτερεύουσας σημασίας.

Αρχικά στο άρθρο 4 όπου αφορά στους δικαιούχους μισθωτές κοινωνικής κατοικίας και στο οποίο γίνεται μια προσθήκη στο άρθρο 5α του ν. 5006/2022. Οι δικαιούχοι, λοιπόν, μισθωτές κοινωνικής κατοικίας επιλέγονται από τον ΟΠΕΚΑ με βάση κάποια κοινωνικά κριτήρια, τα οποία είναι το εισόδημα, η περιουσιακή και οικογενειακή κατάσταση και η ηλικία των τέκνων των δικαιούχων. Εδώ θα προτείναμε να προστεθεί και η πολυτεκνική ιδιότητα για δύο λόγους. Πρώτα γιατί προστατεύεται από το σύνταγμα με το άρθρο 21 όπως πρότεινε και ο αντίστοιχος εκπρόσωπος από την ομοσπονδία των ατόμων με αναπηρία και δεύτερον, διότι η οικογενειακή κατάσταση δεν καλύπτει την πολυτεκνική ιδιότητα πάντοτε. Το πιστοποιητικό οικογενειακής κατάστασης δεν εκφράζει πάντοτε την πολυτεκνική ιδιότητα. Για τον λόγο αυτό θα θέλαμε να προστεθεί και η πολυτεκνική ιδιότητα.

Ένα δεύτερο μέρος είναι επίσης ένα άλλο σχόλιο στο γεγονός ότι αναφέρεται ότι υπάρχει ουσιώδης διαφορά μεταξύ του μισθώματος των δικαιούχων της κοινωνικής κατοικίας και χωρίς να προσδιορίζεται ποια είναι αυτή η ουσιώδης διαφορά. Πρέπει οπωσδήποτε να υπάρχει ένα ποσοστό, όπως εκφράστηκε ή να μην το επιλέγει, να μην είναι στην επιλογή του αναδόχου αυτό το θέμα.

Για να πάμε στα πιο λίγο σοβαρά ζητήματα. Στο άρθρο 18 και στο άρθρο 19, όπου θίγονται και αναφέρονται ρητώς τα δικαιώματα των τριτέκνων, έχοντας στόχο την προσθήκη στο άρθρο 1α του ν.3454/2006. Ενώ υπάρχει λοιπόν ο ορισμός του τριτέκνου, δεν έχει καμία σχέση με τον ορισμό του πολυτέκνου όπως αναφέρεται στο άρθρο 6 του ν.3454/2006. Εδώ θα ήθελα να προσθέσω το εξής. Στο άρθρο 6 του ν.3454 σαν ορισμός των πολυτέκνων, των εχόντων τεσσάρων παιδιών, τώρα θα είναι τουλάχιστον τρία, είναι να είναι άγαμα, να έχουν συμπληρώσει το 23ο έτος της ηλικίας ή αν σπουδάζουν και δεν έχουν εκπληρώσει τις στρατιωτικές τους υποχρεώσεις το 25ο έτος της ηλικίας ή όσων έχουν αναπηρία πάνω από 67%.

Αντίθετα, στο νέο νομοσχέδιο δίνεται ο ορισμός του τριτέκνου χωρίς καμία προϋπόθεση και αυτό συμβάλλει ιδιαίτερα επίσης στον μηχανισμό απονομής της τριτεκνικής ιδιότητας, γεγονός το οποίο πρέπει να συνάδει με τον μηχανισμό απονομής της πολυτεκνικής ιδιότητας τουλάχιστον ως προς τις προϋποθέσεις, έτσι ώστε να μη δημιουργείται αυτού του είδους η κοινωνική ανισότητα. Υπάρχει ένας ορισμός για τους τρίτεκνους στο ν.4590/2019 ο οποίος αφορούσε τις προσλήψεις μέσω ΑΣΕΠ και ο οποίος θα μπορούσε να εφαρμοστεί και στο συγκεκριμένο νομοσχέδιο. Είναι πολύ σωστή η πρόβλεψη για την τριτεκνική ιδιότητα, αλλά η πρόβλεψη αυτή δεν μπορεί να έχει σαν αποκλειστική προϋπόθεση το πιστοποιητικό οικογενειακής κατάστασης, γιατί τότε στην ουσία δεν υπάρχει τριτεκνική ιδιότητα για όσους έχουν το πιστοποιητικό οικογενειακής κατάστασης.

Θεωρούμε, λοιπόν, ότι με αυτές τις μικρές προσθήκες το νομοσχέδιο μπορεί να έχει ένα δημογραφικό πρόσημο, γιατί στην ουσία εάν κάποιος ο οποίος είναι τρίτεκνος ή πολύτεκνος και έχει παιδιά άνω των 26,30,40,50 ετών θελήσει να αποκτήσει τώρα την πολυτεκνική ιδιότητα δεν μπορεί, ενώ την τριτεκνική ιδιότητα με τις προϋποθέσεις που έχουν τεθεί μπορεί άμεσα.

Έτσι, λοιπόν, εφαρμόζοντας αυτές τις μικρές προσθήκες, θεωρούμε ότι ενισχύεται η αξιοπιστία του Κράτους, η κοινή λογική, το δημόσιο συμφέρον και μπαίνει στη σωστή κατεύθυνση, πραγματικά με το νομοσχέδιο. Σας ευχαριστώ πολύ.

**ΕΥΑΓΓΕΛΟΣ ΛΙΑΚΟΣ (Προεδρεύων της Επιτροπής ):** Σας ευχαριστώ, κύριε Γιαννιώτη. Τον λόγο έχει ο κ. Σπανουδάκης Γεώργιος, Πρόεδρος του Δ.Σ. του Συλλόγου Εργαζομένων Υπουργείου Κοινωνικής Συνοχής και Οικογένειας.

**ΓΕΩΡΓΙΟΣ ΣΠΑΝΟΥΔΑΚΗΣ (Πρόεδρος του Δ.Σ. του Συλλόγου Εργαζομένων Υπουργείου Κοινωνικής Συνοχής και Οικογένειας):** Καλημέρα και από μένα. Να ευχαριστήσω εκ μέρους του Διοικητικού Συμβουλίου και των Εργαζομένων για τη σημερινή πρόσκληση στην ακρόαση φορέων. Θα ξεκινήσω με μια σύντομη αναφορά στο στεγαστικό ζήτημα. Κατά τη γνώμη μας, η κατοικία αποτελεί ένα θεμελιώδες ανθρώπινο δικαίωμα και ως τέτοιο κατοχυρώνεται και αναφέρεται σε μια σειρά από κείμενα του Διεθνούς και του Ευρωπαϊκού Νομικού Πολιτισμού, όπως είναι η Οικουμενική Διακήρυξη των Δικαιωμάτων του Ανθρώπου, όπως είναι το Διεθνές Σύμφωνο για τα Κοινωνικά Δικαιώματα του ΟΗΕ, όπως είναι ο αναθεωρημένος Ευρωπαϊκός Κοινωνικός Χάρτης και η Σύμβαση για τα Άτομα με Αναπηρία.

Η σύγχρονη στεγαστική κρίση αποδεικνύεται μέσα από δύο νούμερα. Είμαστε πρώτοι στο ποσοστό του διαθέσιμου Εισοδήματος, το οποίο δαπανάται για τη στέγαση περίπου 35% στην Ευρωπαϊκή Ένωση και αντίστοιχη πρωτιά υπάρχει και στον αριθμό των ατόμων που στο τέλος του μήνα δεν μπορούν να πληρώσουν τους λογαριασμούς τους, τα στεγαστικά δάνεια, τα ενοίκια και τέτοιες οφειλές, περίπου 50%. Με το συγκεκριμένο νομοσχέδιο επιχειρείται να υπάρξει μία μερική επίλυση του συγκεκριμένου προβλήματος.

Ωστόσο, η άποψή μας είναι ότι απαιτούνται πιο γενναία και ριζοσπαστικά μέτρα. Απαιτείται ένας δημόσιος φορέας, ο οποίος θα διαχειρίζεται το υφιστάμενο οικιστικό απόθεμα και θα κατασκευάζει νέες κοινωνικές κατοικίες. Ταυτόχρονα, το Κράτος πρέπει να παρέμβει τόσο στη βραχυχρόνια μίσθωση με ποσοτικούς γεωγραφικούς χωρικούς περιορισμούς, όσο και στην μακροχρόνια μίσθωση, με πλαφόν στις τιμές των ενοικίων, αλλά και στα ποσοστά αύξησης. Επίσης, προφανώς θεωρούμε ότι πρέπει να καταργηθεί η «golden visa» και να προστατευθεί η λαϊκή κατοικία από πλειστηριασμούς.

Οι δημόσιες πολιτικές χαρακτηρίζονται από αλληλεπίδραση και συμπληρωματικότητα. Το Δημογραφικό πρόβλημα δεν προκαλείται μόνο από τη στεγαστική κρίση, αλλά και από την ακρίβεια σε μια σειρά αγαθά, όπως είναι τα τρόφιμα, όπως είναι η ενέργεια, το βρεφικό γάλα, από την αβεβαιότητα και την ανασφάλεια στην αγορά εργασίας και από τη φορολογική επιβάρυνση, για παράδειγμα. Προκαλεί εύλογα ερωτήματα κατά πόσο συμβάλλει στη δημιουργία οικογένειας η καθιέρωση της 13ωρης εργασίας ή η απουσία του 13ου και 14ου μισθού για τους δημοσίους υπαλλήλους.

Όσον αφορά στο εν λόγω Υπουργείο, πρόκειται για ένα Υπουργείο που εδώ και δύο χρόνια και περισσότερο λειτουργεί, χωρίς οργανισμό και αυτό συνεπάγεται αδυναμία προσδιορισμού των αναγκών σε ανθρώπινο δυναμικό, δυσκολία στο συντονισμό και ασάφεια αρμοδιοτήτων. Ενδεικτικό της κατάστασης είναι ότι υπάρχει μία κοινή Γενική Διεύθυνση Διοικητικού και Οικονομικού, καθώς και ότι λειτουργεί το Υπουργείο χωρίς κρίσιμες υπηρεσίες, όπως είναι η Διεύθυνση Ευρωπαϊκών Σχέσεων, η Μονάδα Εσωτερικού Ελέγχου, η Μονάδα Εμπειρογνωμόνων, το αυτοτελές Τμήμα Πολιτικού Σχεδιασμού Έκτακτης Ανάγκης.

Οι οριζόντιες υπηρεσίες του Υπουργείου, έχουν στελεχωθεί κατά κανόνα εκ των έσω, με αποψίλωση των υπολοίπων υπηρεσιών. Υπάρχουν τμήματα με ένα ή ακόμα και κανένα υπάλληλο και θα πρέπει να ληφθεί υπόψιν στον σχεδιασμό και προγραμματισμό των προσλήψεων ό,τι το αμέσως επόμενο χρονικό διάστημα υπάρχει κύμα συνταξιοδοτήσεων.

Είναι προφανές ότι το Υπουργείο δεν είναι ελκυστικό. Υπάρχει μεγάλος φόρτος εργασίας και απουσία μισθολογικού κινήτρου. Για αυτό άλλωστε και ως Σύλλογος Εργαζομένων έχουμε ζητήσει την καθιέρωση επιδόματος που να συνδέεται με τον Έλεγχο Προνοιακών Φορέων Ιδιωτικού και Δημοσίου Δικαίου, τα οποία παρέχουν υπηρεσίες Κοινωνικής Φροντίδας και επιχορηγούνται και εποπτεύονται από το Υπουργείο.

Ωστόσο, την ίδια στιγμή που έχουμε έλλειμμα σε μόνιμο και σταθερό προσωπικό, διαπιστώνουμε ότι έχουμε πλεόνασμα σε συμβούλους ιδιωτικών εταιρειών. Ιδιωτικές εταιρείες παροχής συμβουλευτικών υπηρεσιών αναλαμβάνουν κρίσιμα στάδια του σχεδιασμού και της υλοποίησης δημόσιων πολιτικών.

Πρακτικά, ετοιμάζουν σχέδια κοινών υπουργικών αποφάσεων, προσκλήσεις ενδιαφέροντος, οδηγούς προς τους πολίτες, καταρτίζουν προϋπολογισμούς, παρακολουθούν χρονοδιαγράμματα. Πρόκειται στην ουσία για ένα παράλληλο δίκτυο διοίκησης, ανταγωνιστικό προς το επίσημο. Τέλος, να επισημάνουμε αυτό που έχουμε πει και άλλες φορές, ότι μεγάλη κρίσιμη μάζα της νομοθεσίας παραπέμπεται σε υπουργικές αποφάσεις, με ό,τι αυτό συνεπάγεται για την απουσία της διαβούλευσης και του δημοκρατικού ελέγχου. Ευχαριστώ και πάλι.

**ΕΥΑΓΓΕΛΟΣ ΛΙΑΚΟΣ (Προεδρεύων της Επιτροπής):** Ευχαριστούμε τον κ. Σπανουδάκη.

Ολοκληρώσαμε τον κύκλο της τοποθέτησης των φορέων. Συνεχίζουμε με τις ερωτήσεις των συναδέλφων Εισηγητών και Ειδικών Αγορητών.

Κυρία Συρεγγέλα έχετε τον λόγο.

**ΜΑΡΙΑ ΣΥΡΕΓΓΕΛΑ (Εισηγήτρια της Πλειοψηφίας):** Δεν έχω κάποια ερώτηση, κύριε Πρόεδρε.

**ΕΥΑΓΓΕΛΟΣ ΛΙΑΚΟΣ (Προεδρεύων της Επιτροπής):** Τον λόγο έχει η κυρία Αικατερίνη Καζάνη από το ΠΑΣΟΚ – ΚΙΝΗΜΑ ΑΛΛΑΓΗΣ.

**ΑΙΚΑΤΕΡΙΝΗ ΚΑΖΑΝΗ (Εισηγήτρια της Μειοψηφίας):** Καλημέρα. Να ευχαριστήσω κι εγώ με τη σειρά μου τους φορείς που βρίσκονται σήμερα εδώ. Η πρώτη ερώτηση, ουσιαστικά, είναι για την ΠΑΝΣΥΠΟ. Το πρώτο ερώτημα είναι το εξής: με δεδομένη την υποστελέχωση της ΔΥΠΑ, είναι ρεαλιστικό να στελεχωθεί μια διεύθυνση με αποσπάσεις και πώς μπορεί η ΔΥΠΑ να συμβάλει στην αξιοποίηση της δημόσιας περιουσίας για κοινωνική κατοικία;

Επιπλέον, η επόμενη ερώτηση είναι και για την ΠΑΝΣΥΠΟ, αλλά και για τον Πρόεδρο της Ευρωπαϊκής Ομοσπονδίας Μεσιτών. Η χώρα μας έχει πλέον το υψηλότερο κόστος στέγασης σε σχέση με το διαθέσιμο εισόδημα στην Ευρωπαϊκή Ένωση. Σύμφωνα, μάλιστα, με τα πρόσφατα στοιχεία της Eurostat, το ποσοστό αυτό ξεπέρασε το ‘23 το 35%, σημειώνοντας αύξηση σε σχέση με το ‘22. Τα ποσοστά υπερβολικής στεγαστικής επιβάρυνσης, περιπτώσεις ατόμων που δαπανούν άνω του 40% του εισοδήματός τους για στέγαση, αγγίζουν το 40,5% για την κατηγορία των ενοικιαστών.

Για όσους μένουν σε ιδιόκτητη κατοικία, το ποσοστό υπερβολικής στεγαστικής επιβάρυνσης είναι 22%. Παρακαλώ θα ήθελα την αξιολόγηση σας ως προς την αντιμετώπιση της στεγαστικής κρίσης, πρώτον, για τα μέχρι σήμερα προγράμματα που εφάρμοσε η Κυβέρνηση και ειδικότερα για το «Σπίτι μου 1» και «Σπίτι μου 2» και για το υπό συζήτηση και ψήφιση πρόγραμμα της κοινωνικής αντιπαροχής που, σημειωτέον, τροποποιεί ήδη ψηφισμένο νόμο του ’22.

Για την ΕΣΑμεΑ, τι ποσοστό κατοικιών θεωρείτε ότι θα έπρεπε να προβλέπεται από το νομοσχέδιο, ώστε να καλύπτει τις ανάγκες των ΑμΕΑ συμπολιτών μας;

Για την ΠΑΣΥΠΕ, τον Πανελλήνιο Σύλλογο Προστασίας Ενοικιαστών, το άρθρο 11 ορίζει ότι το κοινωνικό μίσθωμα θα είναι ουσιωδώς μικρότερο από την αγορά. Κατά την άποψή σας, αυτή η αόριστη διατύπωση μπορεί να προστατεύσει πραγματικά τους ενοικιαστές ή θα έπρεπε να θεσπιστεί ένας σαφής και δεσμευτικός δείκτης ποσοστό του εισοδήματος;

Για την ΠΟΤ και για την ΟΠΟΤΤΕ, η Κυβέρνηση μιλάει για σταδιακή σύγκλιση τριτέκνων και πολυτέκνων, αλλά μέχρι σήμερα έχουν θεσπιστεί ελάχιστα μέτρα. Κατά την άποψή σας, ποια είναι τα πιο άμεσα και ουσιαστικά βήματα που θα πρέπει να γίνουν, ώστε οι τρίτεκνες οικογένειες να στηριχθούν πραγματικά;

Για τον σύλλογο των εργαζομένων του ΥΚΟΙΣΟ, με το νομοσχέδιο συστήνεται μια νέα διεύθυνση για το δημογραφικό και τη στέγαση. Θεωρείτε ότι το Υπουργείο διαθέτει την απαιτούμενη στελέχωση και εξειδίκευση να ανταποκριθεί σε αυτά τα δύο κρίσιμα πεδία;

Τέλος, για την ΑΣΠΕ, το νομοσχέδιο δεν συμπεριλαμβάνει καμία ενίσχυση των πολύτεκνων οικογενειών. Ποιες θεωρείτε ότι είναι οι τρεις πιο κρίσιμες παρεμβάσεις που θα έπρεπε να θεσπιστούν άμεσα, ώστε να στηριχθούν οι πολύτεκνοι σε συνθήκες ακρίβειας και δημογραφικής κρίσης; Ευχαριστώ.

**ΕΥΑΓΓΕΛΟΣ ΛΙΑΚΟΣ (Προεδρεύων της Επιτροπής):** Και εμείς ευχαριστούμε.

Τον λόγο έχει από τον ΣΥ.ΡΙΖ.Α., η Ειδική Αγορήτρια, κυρία Αικατερίνη Νοτοπούλου.

**ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΛΟΥ (Ειδική Αγορήτρια της Κ.Ο. «Συνασπισμός Ριζοσπαστικής Αριστεράς – Προοδευτική Συμμαχία»):** Ευχαριστώ, κύριε Πρόεδρε.

Μία ερώτηση προς το Προεδρείο. Η Υπουργός θα έρθει καθόλου στη συνεδρίαση; Είναι σημαντική η συνεδρίαση και νομίζω ότι καταγγέλθηκε από τους περισσότερους εκπροσώπους φορέων, η αδυναμία…..

**ΕΥΑΓΓΕΛΟΣ ΛΙΑΚΟΣ (Προεδρεύων της Επιτροπής):** Εκπροσωπείται το Υπουργείο από την Υφυπουργό, την κυρία Ράπτη.

**ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΛΟΥ (Ειδική Αγορήτρια της Κ.Ο. «Συνασπισμός Ριζοσπαστικής Αριστεράς – Προοδευτική Συμμαχία»):** Γνωρίζω και το προσωπικό ενδιαφέρον της κυρίας Ράπτη για τα ζητήματα, η κυρία Υπουργός, όμως, δεσμεύτηκε ότι θα έρθει σήμερα να δώσει απαντήσεις και απ’ ότι μαθαίνουμε, δεν έχει συζητήσει η ηγεσία του Υπουργείου με τους εμπλεκόμενους φορείς για ένα τόσο κρίσιμο ζήτημα. Για τα πρακτικά.

Μια ερώτηση, λοιπόν, στον κύριο Λιβέρη και θα ήθελα να σχολιάσω την εργασία που έχουν κάνει – γνωρίζω ότι έχει κοινοποιηθεί σε όλους μας - ως ένα πρότυπο συνδικαλιστικής και επαγγελματικής δράσης και προσήλωσης. Θα ήθελα να ρωτήσω, κατά πόσο έχετε συζητήσει με την ηγεσία του Υπουργείου γύρω από την πρόταση που έχετε καταθέσει, κύριε Λιβέρη, ως εκπρόσωπος της ΠΑΝΣΥΠΟ και ταυτόχρονα, να μας πείτε και αν έχετε πρόθεση να συμβάλλετε στη στελέχωση της νέας υπηρεσίας, γιατί εμπλέκονται δύο διαφορετικά Υπουργεία. Η συνάδελφος από το ΠΑΣΟΚ έχει ρωτήσει αρκετά από αυτά που ήθελα και φυσικά, όλοι είπατε τα περισσότερα.

Μια ερώτηση προς τον εκπρόσωπο της ΟΠΟΤΤΕ. Πώς αντιλαμβάνεστε, πως σχολιάζετε το γεγονός, ότι δεν έχει ληφθεί υπόψιν σχεδόν καμία από τις παρατηρήσεις σας, πέρα από μία, αν δεν κάνω λάθος. Εάν θεωρείτε ότι είναι επαρκής η διαβούλευση.

Προς τον εκπρόσωπο της ΕΣΑμεΑ. Αναφερθήκατε τις ακάλυπτες ανάγκες τις στεγαστικές και είπατε ότι η πλειοψηφία των Ατόμων με Αναπηρία ξοδεύει πάνω από το 40% του διαθέσιμου εισοδήματος σε έξοδα στέγης. Αν μπορείτε να μας πείτε πόσους ανθρώπους αφορά αυτό και μία ερώτηση προς τον Εκπρόσωπο των Εργαζομένων του Υπουργείου.

Πράγματι ήταν επίσης πάρα πολύ σημαντική η παρέμβασή σας, όπως και όλων. Μετά από δύο χρόνια μαθαίνουμε ξανά, το επαναφέρουμε διαρκώς και εμείς ότι υπάρχει ένα Υπουργείο που λειτουργεί χωρίς οργανισμό. Ποια είναι η επίσημη ενημέρωση που έχετε από το Υπουργείο Κοινωνικής Συνοχής γι’ αυτό; Δηλαδή η απάντηση που λαμβάνετε σε αυτά που θέσατε και σε εμάς και ποιο ακριβώς είναι το επίπεδο της στελέχωσης του Υπουργείου; Αναφερθήκατε και σε απευθείας αναθέσεις και εξωτερικές συνεργασίες, δυο λόγια παραπάνω και γι αυτό, σας παρακαλώ.

Και ένα τελευταίο ερώτημα στον εκπρόσωπο των Ενοικιαστών. Στις υπόλοιπες Ευρωπαϊκές Χώρες νομίζω ένα μεγάλο κομμάτι των ενοικιαστών νοικιάζει με ρυθμιζόμενο χαμηλότερο ενοίκιο. Συγκεκριμένα στην Ολλανδία 83% των ενοικίων είναι μειωμένα, 43% στην Γαλλία, έχουν και 5 εκατομμύρια κοινωνικές κατοικίες, 44% των ενοικιαστών στην Ιρλανδία νοικιάζουν με μειωμένα ενοίκια επειδή υπάρχει κοινωνική κατοικία. Εδώ πόσοι άνθρωποι στη Χώρα μας νοικιάζουν με μειωμένο ενοίκιο; Το λέω αυτό γιατί όλο αυτό το νομοσχέδιο, στην καλύτερη των περιπτώσεων, πέρα από το ξεπούλημα της δημόσιας περιουσίας, την παραχώρηση αφορά 300 κοινωνικές κατοικίες, έτσι, για να έχουμε και μια τάξη μεγέθους.

**ΕΥΑΓΓΕΛΟΣ ΛΙΑΚΟΣ (Προεδρεύων της Επιτροπής):** Τον λόγο έχει η Ειδική Αγορήτρια της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ», κυρία Παρασκευή Δάγκα.

**ΠΑΡΑΣΚΕΥΗ (ΒΙΒΗ) ΔΑΓΚΑ (Ειδική Αγορήτρια της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»):** Ευχαριστώ, κύριε Πρόεδρε. Ομολογουμένως η συζήτηση και οι τοποθετήσεις βοήθησαν ιδιαίτερα, ήταν κατατοπιστικές. Επειδή με αρκετές ερωτήσεις έχω καλυφθεί. Θα ήθελα να κάνω μια ερώτηση στον κ. Λιβέρη, Πρόεδρο του Πανελλήνιου Συλλόγου Υπαλλήλων του ΟΑΕΔ – τέως ΟΕΚ – τέως ΟΕΕ, παίρνοντας υπόψη ότι το 2012 καταργήθηκε ο Οργανισμός Εργατικής Κατοικίας. Βέβαια, οι εργαζόμενοι συνέχισαν να πληρώνουν αρκετά χρόνια μετά εισφορές για τον ΟΕΚ κ.λπ.. Αν μπορεί να μας πει λίγο πιο αναλυτικά για τα Προγράμματα, αν έχει εικόνα, το ποσοστό ή τον αριθμό σε απόλυτους αριθμούς του εργατικού λαϊκού κόσμου, ο οποίος ουσιαστικά απολάμβανε μια σειρά μέτρα μέσω των συγκεκριμένων προγραμμάτων του πρώην Οργανισμού Εργατικής Κατοικίας.

Μια ερώτηση προς τον κ. Σκιαδά, Πρόεδρο του Πανελλήνιου Συλλόγου Προστασίας Ενοικιαστών. Αν έχετε εικόνα, κύριε Σκιαδά, αυτή τη στιγμή, την όξυνση του προβλήματος με τα ενοίκια που πρέπει να καταβάλλουν, αυτόν τον «Γολγοθά» που περνάνε μια σειρά οικογένειες φοιτητών και των φοιτητριών και τι προτάσεις έχετε σε σχέση και με τα συγκεκριμένα ζητήματα;

**ΕΥΑΓΓΕΛΟΣ ΛΙΑΚΟΣ (Προεδρεύων της Επιτροπής):** Ευχαριστούμε.

Τον λόγο έχει η Ειδική Αγορήτρια της Κ.Ο. «Ελληνική Λύση – ΚΥΡΙΑΚΟΣ ΒΕΛΟΠΟΥΛΟΣ», κυρία Μαρία Αθανασίου.

**ΜΑΡΙΑ ΑΘΑΝΑΣΙΟΥ (Ειδική Αγορήτρια της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ»):** Καλημέρα. Και εγώ ευχαριστώ τους Φορείς που ήρθαν σήμερα, μας ενημέρωσαν με τις προτάσεις τους, με τα προβλήματά τους. Θα ήθελα να κάνω μια ερώτηση στην κυρία Μαρκετάκη. Είναι Πρόεδρος του Εθνικού Κέντρου Κοινωνικής Αλληλεγγύης. Είπατε κυρία Μαρκετάκη ότι το νομοσχέδιο συμβάλλει και ότι στην δημογραφική αναζωογόνηση. Θα ήθελα να μας αναπτύξετε πώς και με ποιον τρόπο συμβάλλει; Πιστεύετε ότι το παρόν νομοσχέδιο μπορεί να βοηθήσει στην ανατροπή της υπογεννητικότητας στην Ελλάδα;

Μετά θα ήθελα να ρωτήσω τον κ. Δημήτριο Δημητρίου, εκπρόσωπο Πρωτοβουλίας ΚΑΠΠΑ. Εκφραστήκατε θετικά ως προς το κομμάτι της κοινωνικής αντιπαροχής, κύριε Δημητρίου, του παρόντος νομοσχεδίου. Ωστόσο, είπατε ότι δεν μιλούσαμε για τα κριτήρια. Θεωρείτε ότι τα προτεινόμενα κριτήρια πληρούν τις προϋποθέσεις προστασίας των προστατευόμενων κοινωνικών ομάδων; Αν όχι ποια κριτήρια απαιτούνται;

Προς τον κ. Σκιαδά,Πρόεδρο του Πανελλήνιου Συλλόγου Προστασίας Ενοικιαστών. Πώς μπορεί να ανατραπεί το πρόβλημα του κόστους στέγασης στο μέλλον; Αναφέρατε κάποιες πρακτικές προτάσεις για άμεση αντιμετώπιση του προβλήματος. Με ποια μέτρα θεωρείτε, θα αντιμετωπιστεί το πρόβλημα μακροπρόθεσμα και μόνιμα; Σας ευχαριστώ.

**ΕΥΑΓΓΕΛΟΣ ΛΙΑΚΟΣ (Προεδρεύων της Επιτροπής):** Ευχαριστούμε. Τον λόγο έχει από τη Νέα Αριστερά, η Ειδική Αγορήτρια, κυρία Φωτίου Θεανώ.

**ΘΕΑΝΩ ΦΩΤΙΟΥ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Ευχαριστώ πολύ. Πάρα πολύ σημαντική συζήτηση πράγματι, γιατί βλέπουμε ότι πρώτον δεν έγινε καμία διαβούλευση. Αν είχε γίνει και αν είχαν ληφθεί υπόψη αυτά τα πράγματα τα οποία ακούμε σήμερα, πρώτον θα είχαμε άλλο νομοσχέδιο μπροστά μας.

Δεύτερον, θα ξέραμε με σαφήνεια τις αντιπαραθέσεις της κυβέρνησης με τους φορείς της κοινωνίας. Διότι εδώ ακριβώς οι φορείς, είτε εκφράζουν υπαλλήλους, είτε εκφράζουν την αγορά με κάποιο τρόπο ή και τις ελληνικές θέσεις και τα λοιπά. Καταδεικνύουν ότι αυτό το νομοσχέδιο για να χρησιμοποιήσω μια έκφραση του κ. Λιβέρη, κοινωνικό μπορεί να μην είναι αλλά επικοινωνιακό είναι. Γιατί είναι ένα νομοσχέδιο για λέμε ότι κάνουμε κοινωνική αντιπαροχή και κοινωνικό νοίκι να το πω με απλά λόγια, ενώ ούτε το ένα συμβαίνει ούτε το άλλο δεν συμβαίνει.

Θα ήθελα πραγματικά να ρωτήσω όλους όσοι τοποθετήθηκαν πάνω σε αυτό το θέμα, γιατί κατά την άποψή τους δεν είναι αντιπαροχή. Κατά την άποψή μου δεν είναι καν αντιπαροχή. Αντιπαροχή ξέραμε μια ζωή, ότι ο ιδιοκτήτης παίρνει ένα ποσοστό του οικοπέδου και το διαχειρίζεται όπως νομίζει αυτός. Το νοικιάζει, το πουλάει κλπ. Εδώ, ο ιδιοκτήτης του οικοπέδου, δηλαδή το δημόσιο, δεν παίρνει κομμάτι της αντιπαροχής, παρά δύναται να παίρνει κομμάτι της αντιπαροχής κάποτε και όπως. Εν τω μεταξύ θα το διαχειρίζεται ο εργολάβος, τα ενοίκια ας πούμε, θα έρθω και στο κοινωνικό μίσθωμα που δεν είναι ούτε αυτό το κοινωνικό μίσθωμα και πάρα πολλά δεδομένα θα είναι υπέρ του εργολάβου και καθόλου κοινωνική δεν θα είναι αυτή η αντιπαροχή.

Άρα, κατά τη δική μου άποψη δεν έχουμε ούτε αντιπαροχή έτσι όπως μάθαμε από την αγορά τόσα χρόνια. Μόνο οι μεγαλοεργολάβοι μπορεί να λάβουν μέρος σε αυτό. Όλες οι μικρές επιχειρήσεις αποκλείονται. Ναι ή όχι; Θέλω να ξέρω δηλαδή και ρωτάω συγκεκριμένα βέβαια και τον κ. Λιβέρη και τον κ. Σκιαδά και τον κύριο Θεοδωρίδη. Όλοι αυτοί είπαν συγκεκριμένα πράγματα τα οποία ακριβώς χτυπάνε την καρδιά του νομοσχεδίου. Και θέλω να ξέρω αν πράγματι αυτά που έχουμε δει πολλοί βουλευτές εδώ από πολλά κόμματα ισχύουν ή είναι η αντιπολιτευτική μας διάθεση. Αυτό είναι το ένα λοιπόν. Άρα, ρωτάω όλους αυτούς να μου πουν ακριβώς τι συμβαίνει.

Δεύτερον, καλά, αντιπαρέρχομαι την κυρία Μαρκετάκη πρόσφατα διορισθείσα φαντάζομαι στο ΕΚΚΑ και άρα μη γνωρίζοντας ακριβώς τα θέματα. Διότι η κυρία Μαρκετάκη τι κατάλαβε από αυτό το νομοσχέδιο ότι κάνει και τι συμβαίνει πραγματικά με την υπόθεση των κονδυλίων και της αξιολόγησης του προγράμματος για την Child Guarantee. Αυτό που είναι υπεύθυνο το ΕΚΚΑ. Είναι αλήθεια ότι θα κάνετε διαγωνισμό με 600.000 προϋπολογισμό για να εκτιμήσετε ένα πρόγραμμα που θα τελειώσει σε δύο χρόνια; Θέλω να το ξέρω αυτό από την κυρία Μαρκετάκη.

Τρίτον, γιατί λέω ότι αυτό δεν είναι κοινωνικό μίσθωμα; Το είπατε ακόμη και γι’ αυτό σας ξαναρωτώ. Για τον απλούστατο λόγο, ότι το κοινωνικό μίσθωμα δεν καθορίζεται από την κατάσταση της αγοράς, από το πόσο είναι το νοίκι στην αγορά, αλλά καθορίζεται από την κατάσταση του ενοικιαστή.

 Δηλαδή, αν ο ενοικιαστής δεν έχει να πληρώσει, πραγματικά τι είδους κοινωνικό νοίκι είναι αυτό; Για να καταλάβω κι εγώ. Άρα, η κατάσταση του ενοικιαστή είναι αυτή που κανονίζει, ρυθμίζει αν είναι κοινωνικό ή όχι το νοίκι. Αλλιώς είναι ένα νοίκι το οποίο κάποιοι άνθρωποι, ανώτερων κοινωνικών εισοδημάτων, θα μπορούν να το πληρώνουν. Γι’ αυτό αυτή την απαράδεκτη κατάσταση πώς την κρίνετε, που εξαιρεί τους φτωχούς από το επίδομα στέγης; Δηλαδή, οι άνθρωποι που πραγματικά έχουν ανάγκη για στέγη, δεν θα μπορούν να μπαίνουν εκεί για τον απλούστατο λόγο ότι ένα επίδομα που είχανε - κουτσά στραβά- γιατί ξέρουμε ότι με την Κυβέρνηση Μητσοτάκη το επίδομα αυτό από το 2022 μέχρι το 2025 μειώθηκε κατά 30% σε χρήματα και σε δικαιούχους.

Τι μας λέτε ακριβώς ότι έχουμε μεγάλη στεγαστική κρίση, όταν οι δικαιούχοι του στεγαστικού επιδόματος από τη μια μειώνονται και από την άλλη εξαιρούνται; Δηλαδή, αν δεν παίρνει και το στεγαστικό επίδομα πώς να πάει να διεκδικήσει αυτό το περιβόητο νοίκι; Μήπως είναι μια ακραία ταξική ιστορία, η οποία λέει συγχρόνως ότι εγώ αυτούς - την «πλέμπα» - δεν θα τη βάλω σε αυτά τα καλά νέα ωραία διαμερίσματα. Θέλω την άποψη όλων. Αν αυτό γίνεται κάπου. Σε ποια χώρα γίνεται και γιατί.

Τέλος, πολύτεκνοι - τρίτεκνοι. Κατάλαβα καλά εδώ αμέσως και τις αντιφάσεις που έχετε μεταξύ σας ως Ομοσπονδίες. Εδώ είναι προφανές και εμείς το έχουμε ξεκαθαρίσει ότι με την ενίσχυση της τριτεκνίας ή της πολυτεκνίας λύνονται ή επιχειρείτε να λύνετε τα ουσιαστικά προβλήματα που έχουν οι οικογένειες με τα αυξημένα τέκνα. Αυτό δεν σχετίζεται με το δημογραφικό, κατά την άποψή μας, ευθέως. Αλλά, πολύ εμμέσως. Πείτε μου όμως πραγματικά γιατί εγώ θέλω να συμβάλλω και συμφωνώ, τι πρέπει να κάνει η Κυβέρνηση. Πείτε μου τι θα πρέπει να ψηφίσω εγώ; Να αντιπαρατεθώ και να ψηφίσω. Για τους τρίτεκνους τι λέει μία ομοσπονδία και τι λέει η άλλη.

Βέβαια θα ήθελα τον κύριο Λιβέρη πραγματικά να μου πει όλη αυτή μελέτη αν έγινε γνωστή στο Υπουργείο ή την κρατήσατε στα συρτάρια σας; Όπως έχει κρατήσει και άλλες μελέτες το Υπουργείο στα συρτάρια. Εδώ λέει «κόστος στέγασης στην Ελλάδα». Θα ήθελα πάρα πολύ να ξέρω ποιο είναι το κόστος μιας νέας κατασκευής σήμερα αφού μιλάμε για κόστος στέγασης; Όχι αν το έκανε το δημόσιο, αλλά αν το κάνει .......... που πρέπει να υπολογίσουμε στο κόστος κατασκευής και το ποσοστό της αντιπαροχής. Σαφές. Άρα, πόσο είναι αυτό το κόστος κατασκευής για να καταλάβουμε και για τι μιλάμε.

Στο σημείο αυτό γίνεται η β΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Ακτύπης Διονύσιος, Βλαχάκος Νικόλαος, Βρεττάκος Γεώργιος, Γιόγιακας Βασίλειος, Γιώργος Ιωάννης, Γκολιδάκης Διαμαντής, Ιατρίδη Τσαμπίκα (Μίκα), Καλλιάνος Ιωάννης, Καλογερόπουλος Δημήτριος, Καραμπατσώλη Κωνσταντίνα, Καρασμάνης Γεώργιος, Κεφάλα Μαρία-Αλεξάνδρα, Κρητικός Νεοκλής, Λιάκος Ευάγγελος, Λυτρίβη Ιωάννα, Μαντάς Περικλής, Μονογυιού Αικατερίνη, Μπαραλιάκος Ξενοφών (Φώντας), Οικονόμου Θωμαΐδα (Τζίνα), Παπαθανάσης Αθανάσιος, Παπακώστα – Παλιούρα Αικατερίνη (Κατερίνα), Παπασωτηρίου Σταύρος, Ρουσσόπουλος Θεόδωρος, Σενετάκης Μάξιμος, Σκόνδρα Ασημίνα, Σούκουλη – Βιλιάλη Μαρία – Ελένη (Μαριλένα), Σταμάτης Γεώργιος, Στεφανάδης Χριστόδουλος, Στύλιος Γεώργιος, Συρεγγέλα Μαρία, Τσιλιγγίρης Σπυρίδων (Σπύρος), Χατζηιωαννίδου Μαρία – Νεφέλη, Χρυσομάλλης Μιλτιάδης (Μίλτος), Αποστολάκη Ελένη – Μαρία (Μιλένα), Καζάνη Αικατερίνη, Παππάς Πέτρος, Παρασκευαΐδης Παναγιώτης, Πουλάς Ανδρέας, Τσίμαρης Ιωάννης, Χρηστίδης Παύλος, Γαβρήλος Γεώργιος, Γιαννούλης Χρήστος, Καλαματιανός Διονύσιος – Χαράλαμπος, Νοτοπούλου Αικατερίνη (Κατερίνα), Παναγιωτόπουλος Ανδρέας, Πολάκης Παύλος, Συντυχάκης Εμμανουήλ, Δάγκα Παρασκευή (Βιβή), Δελής Ιωάννης, Κτενά Αφροδίτη, Αθανασίου Μαρία, Γραμμένος Βασίλειος, Φερχάτ Οζγκιούρ, Φωτίου Θεανώ, Κεφαλά Γεωργία (Τζώρτζια), Μπιμπίλας Σπυρίδων, Ασπιώτης Γεώργιος, Λινού Αθηνά, Μπαράν Μπουρχάν, Παπαδόπουλος Νικόλαος και Φλώρος Κωνσταντίνος.

**ΕΥΑΓΓΕΛΟΣ ΛΙΑΚΟΣ (Προεδρεύων της Επιτροπής)**: Τον λόγο έχει ο κ. Μπιμπίλας.

**ΣΠΥΡΙΔΩΝ ΜΠΙΜΠΙΛΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Σας ευχαριστώ, πολύ.Από ότι ακούω από τους φορείς καταλάβαμε πολλά από τα τρωτά και τα κενά του νομοσχεδίου και σας ευχαριστούμε πολύ. Έχω καλυφθεί βασικά από τις πολλές ερωτήσεις που ακούστηκαν, αλλά ήθελα να ρωτήσω τον κ. Σκιαδά, εάν υπάρχει δυνατότητα εξαγοράς μετά από κάποια χρόνια του μισθώματος. Δηλαδή, αν μπορεί κάποιος να φτάσει σε ένα σημείο να εξαγοράσει και να γίνει δικό του αυτό το μίσθωμα, θα υπάρχει αυτή η δυνατότητα;

Έπειτα υπάρχει προστασία έναντι εξώσεως ενδεχομένως, αν δεν μπορεί να πληρώσει καν το ενοίκιο; Θα προβλέπεται κάποια έξωση και θα μπορέσει κάποια ασφάλεια να την απωθήσει; Επίσης, εάν κάποιος μισθωτής περιέλθει σε καθεστώς πλήρους ανεργίας ή ασθενείας, ποια ασφάλεια θα τον διασφαλίζει ώστε να μείνει μέσα σε αυτό το σπίτι; Σας ευχαριστώ, πολύ.

**ΕΥΑΓΓΕΛΟΣ ΛΙΑΚΟΣ (Προεδρεύων της Επιτροπής):** Προχωράμε στις απαντήσεις. Τον λόγο έχει ο κ. Δημήτριος Κοντός, για τρία λεπτά.

**ΔΗΜΗΤΡΙΟΣ ΚΟΝΤΟΣ (Πρόεδρος της Ομοσπονδίας Πολυμελών Οικογενειών με Τρία Τέκνα Ελλάδας (ΟΠΟΤΤΕ):** Σας ευχαριστώ. Οι ερωτήσεις που αφορούσαν τους τρίτεκνους ήταν περιορισμένες. Το ειδικό βάρος δόθηκε στο ζήτημα της στέγης και νομίζω, ότι έχουν τεθεί αρκετές ερωτήσεις για τη στέγη.

Όσον αφορά στους τριτέκνους, εμείς είπαμε ότι μία από τις πτυχές που χρειάζονται να αντιμετωπιστούν είναι η ένταξη των τριτέκτων στις πολύτεκνες οικογένειες, δεν λύνει το δημογραφικό πρόβλημα. Το λέμε χρόνια, το λέμε και στην τωρινή και στις προηγούμενες κυβερνήσεις, δεν το πλήρωσαν. Χρειάζεται, μια δέσμη μέτρων για την αντιμετώπιση του δημογραφικού, που να λύνει ή να βάζει στον δρόμο την αντιμετώπιση της ανάπτυξης από την άποψη της δουλειάς στους νέους ανθρώπους. Από την άποψη της κατοικίας που γίνεται αρκετή συζήτηση και σήμερα και υπάρχει ένα έντονο κλίμα σε ολόκληρη την κοινωνία. Από την άποψη των κοινωνικών υποδομών, έτσι ώστε οι νέοι άνθρωποι, να έχουν ένα δίχτυ ασφαλείας για να μπορούν να σκεφτούν, να κάνουν οικογένεια. Αυτό λοιπόν, είναι το βασικό το οποίο θέτουμε σε σχέση με τα ζητήματα του δημογραφικού.

Τα ζητήματα των μεταφορών, τα ζητήματα των κοινωνικών υποδομών, τα ζητήματα της υγείας, τα ζητήματα της παιδείας, δημιουργούν τέτοιες προϋποθέσεις για το δημογραφικό.

Οι φοροελαφρύνσεις, οι μεταθέσεις ή η αντιμετώπιση των προβλημάτων ενός ζευγαριού να βρίσκεται σε διαφορετικές και να εργάζεται σε διαφορετικές πόλεις, το θέμα της συνυπηρέτησης. Δηλαδή, τέτοια ζητήματα που νομίζω ότι και μπορούν να αντιμετωπιστούν και πρέπει να είναι στην πρώτη προτεραιότητα για την αντιμετώπιση του δημογραφικού προβλήματος. Αυτά δεν αντιμετωπίζονται, ούτε με το παρόν νομοσχέδιο και νομίζω, ότι θα πρέπει να είναι το βασικό που πρέπει να χρησιμοποιήσουμε για το επόμενο διάστημα. Αυτές είναι οι δικές μας προτάσεις. Έχουμε καταθέσει υπόμνημα, φαντάζομαι θα πάει στους βουλευτές και στις βουλευτίνες. Από αυτή την άποψη νομίζω, ότι δεν χρειάζεται να προσθέσω περισσότερα, το ζήτημα της στέγης είναι πάρα πολύ σημαντικό και για τις μεγάλες οικογένειες. Σας ευχαριστώ, πολύ.

**ΕΥΑΓΓΕΛΟΣ ΛΙΑΚΟΣ (Προεδρεύων της Επιτροπής):** Ευχαριστούμε, πολύ. Το υπόμνημα που έχει σταλεί σε όλους τους συναδέλφους.

Τον λόγο έχει ο κ. Ιωάννης Λυμβαίος.

**ΙΩΑΝΝΗΣ ΛΥΜΒΑΙΟΣ (Οργανωτικός Γραμματέας της Εθνικής Συνομοσπονδίας Ατόμων με Αναπηρία (Ε.Σ.Α.μεΑ) ):** Δύο ήταν οι ερωτήσεις που τέθηκαν. Η μία ήταν από την κυρία Καζάνη και η άλλη από την κυρία Νοτοπούλου, οι οποίες είναι περίπου στο ίδιο πλαίσιο. Κατ’ αρχήν, σε ότι αφορά στην ερώτηση που τέθηκε από την κυρία Καζάνη για το ποιο ποσοστό κατοικιών είναι επαρκές για να καλύψει τις ανάγκες των ατόμων με αναπηρία (Ε.Σ.Α.μεΑ). Όπως αναφέρθηκα και στην τοποθέτησή μας ως (Ε.Σ.Α.μεΑ.), σύμφωνα με τα στοιχεία της Eurostat, η Ελλάδα είναι πρώτη στην επιβάρυνση των ατόμων με αναπηρία, στο κόστος στέγασης με το 33% των ατόμων με αναπηρία, να επωμίζονται κόστος στέγασης, το οποίο επηρεάζει περίπου 40% του εισοδήματός τους πολλές φορές και περισσότερο από αυτό.

Αντίστοιχα, στην Εθνική Στρατηγική η οποία έχει επιληφθεί από την παρούσα Κυβέρνηση, αναφέρεται ότι ένα στα τέσσερα άτομα στην Ελλάδα, ήταν αυτά που δήλωσαν ότι αντιμετωπίζουν πολύ σοβαρά προβλήματα με αναπηρία - χρόνια πάθηση.

Άρα, λοιπόν, έμμεσα, νομίζω ότι ένα ποσοστό, κι επειδή αναφερόμαστε στο συγκεκριμένο σχέδιο νόμου, ένα ποσοστό της τάξης του 24-25% νομίζω ότι θα ήταν αυτό που θα μπορούσε πιθανόν να δώσει απάντηση στο ερώτημα που τέθηκε. Ωστόσο, δεν είναι επαρκές και αυτό θα το απαντήσω στην αμέσως επόμενη απάντηση προς την κυρία Νοτοπούλου.

Κυρία Νοτοπούλου, αναφερθήκατε στο πόσα άτομα αφορά. Πάλι υπολογίζοντας το, κάνοντας μία επαγωγική προσέγγιση, εάν είναι ένα στα τέσσερα άτομα όπως αναφέρεται στην Εθνική Στρατηγική, μιλάμε για έναν πολύ μεγάλο πληθυσμό και το 33% είναι αυτό που έχει το σοβαρό πρόβλημα. Μιλάμε για έναν πολύ μεγάλο αριθμό ο οποίος είναι κάτι λιγότερο από ένα εκατομμύριο. Ωστόσο, θα πρέπει να το δούμε όχι αποκλειστικά ως αριθμό, ως πλήθος μόνο ατόμων με αναπηρία, αλλά θα πρέπει να το δούμε και να προσθέσουμε σε αυτό και τον πληθυσμό των οικογενειών που έχουν στη φροντίδα τους άτομα με αναπηρία. Και καταλαβαίνετε ότι ο αριθμός αυτός αυξάνεται κατά πολύ.

Επίσης, δεν μπορούμε να το δούμε μεμονωμένα ως κατοικία και μόνο, αλλά θα πρέπει να το δούμε συνδυαστικά με το εισόδημα των ατόμων με αναπηρία και των οικογενειών τους, γιατί όπως πολύ καλά γνωρίζετε και εσείς και η κυρία Καζάνη αλλά και οι περισσότεροι από εσάς, η αναπηρία έχει αυξημένες ανάγκες. Αυτές οι αυξημένες ανάγκες απαιτούν αυξημένο ποσοστό του εισοδήματος, ποσό του εισοδήματος και του οικογενειακού και του ατομικού, προκειμένου να καλυφθούν.

Οπότε, καταλαβαίνετε ότι τα προβλήματα στη διαβίωση και επιβίωση τόσο των ατόμων με αναπηρία, τόσο των ατόμων με χρόνιες παθήσεις αλλά και των οικογενειών τους είναι πάρα πολύ μεγάλη. Άρα λοιπόν, όλο αυτό το πράγμα χρειάζεται μια ολιστική προσέγγιση, μια πολύ προσεκτική προσέγγιση και μια απάντηση, γιατί όπως αναφέρθηκε και από άλλους συνομιλητές επηρεάζει άμεσα και το δημογραφικό, επηρεάζει όμως την αξιοπρέπεια στη διαβίωση των πολιτών αυτής της χώρας. Σας ευχαριστώ.

**ΕΥΑΓΓΕΛΟΣ ΛΙΑΚΟΣ (Προεδρεύων της Επιτροπής):** Σας ευχαριστούμε κι εμείς. Θα συνεχίσουμε με την κυρία Μαρκετάκη Βασιλική. Έχετε τον λόγο.

**ΒΑΣΙΛΙΚΗ ΜΑΡΚΕΤΑΚΗ (Πρόεδρος του Εθνικού Κέντρου Κοινωνικής Αλληλεγγύης):** Γεια σας. Να απαντήσω και εγώ σχετικά με το δημογραφικό. Προφανώς, ένα σχέδιο νόμου δεν θα μπορέσει να απαντήσει τις προκλήσεις του δημογραφικού που έχει ένα τελείως πρόβλημα εδώ και πολλές δεκαετίες. Η ισόβια ιδιότητα της τριτεκνίας είναι μια σημαντική κατοχύρωση. Νομίζω ότι αναφέρθηκε κιόλας. Ό,τι φαίνεται είναι θετικό. Προφανώς, υπάρχουν και πολλά ακόμα που αναμένονται να εξαγγελθούν και προκλήσεις οι οποίες αναμένονται να απαντηθούν και με αφορμή αυτό το σχέδιο νόμου.

Σε σχέση τώρα με το Child Guarantee που αναφέρθηκε, πρέπει να σας πω ότι οποιαδήποτε επιστημονική υποστήριξη για το Child Guarantee για εμάς, ως EKKA, είναι ευπρόσδεκτη. Kαι μακάρι να ανταποκριθούν σε αυτά και πανεπιστημιακοί φορείς, επιστήμονες που μπορούν να βοηθήσουν, να συμβάλουν. Γιατί θεωρούμε ότι αυτή η πρόκληση και για το ΕΚΚΑ είναι σημαντική και χρειάζεται συμπαραστάτες. Αυτά έχω να απαντήσω και σας ευχαριστώ πολύ.

**ΕΥΑΓΓΕΛΟΣ ΛΙΑΚΟΣ (Προεδρεύων της Επιτροπής):** Ευχαριστούμε και εμείς. Συνεχίζουμε με τον κύριο Δημητρίου Δημήτριο.

**ΔΗΜΗΤΡΙΟΣ ΔΗΜΗΤΡΙΟΥ (Αντιπρόεδρος του Δ.Σ. της Πρωτοβουλίας ΚΑΠΠΑ):** Ευχαριστώ πολύ για τη δυνατότητα να απαντήσω στην ερώτηση που υπέβαλε η εκπρόσωπος της Ελληνικής Λύσης. Θέλω να επανέλθω λέγοντας ότι αναφέρθηκα στα κριτήρια όσον αφορά στα κριτήρια των ατόμων που θα επιλέγονται για τη χρήση αυτών των κοινωνικών κατοικιών για τα οποία, εμείς σαν Πρωτοβουλία Κ.Α.Π.Π.Α., δεν μπορούμε και δεν πρέπει και δεν έχουμε δυνατότητα να επιλέξουμε. Είναι καθαρά θέματα της κυβέρνησης και των Βουλευτών να πουν ποια είναι τα άτομα τα οποία θα έχουν το δικαίωμα πρόσβασης.

Αντιθέτως, θέλω να μείνω, και μου δίνει την ευκαιρία να επανέλθω στα κριτήρια της επιλογής του εργολάβου, των ποσοστών και τα λοιπά όπως αναφέρατε και εσείς στις ερωτήσεις που κάνατε. Και νομίζω ότι είναι πάρα πολύ σημαντικό, πρώτα από όλα να πούμε ότι το ότι θα διατεθεί ή προτίθεται να διατεθεί δημόσια περιουσία για στέγαση κοινωνικών τάξεων είναι από μόνο του σημαντικό, κατά τη γνώμη μας.

Θέλω να πω ότι υπάρχουν διάφορες μορφές αξιοποίησης της δημόσιας περιουσίας την τελευταία περίοδο, τα τελευταία χρόνια και νομίζουμε ότι αυτή η συγκεκριμένη είναι μία πάρα πολύ θετική εξέλιξη της αξιοποίησης της δημόσιας περιουσίας, ασχέτως όλων των υπολοίπων που αναφέρονται, ως concept είναι πάρα πολύ σημαντικό και το χαιρετίζουμε με αυτή την έννοια, πάρα πολύ θετικά. Τώρα στο νομοσχέδιο και δεν μπήκα στην κουβέντα προηγουμένως γι’ αυτά τα κριτήρια τα οποία είναι η οικονομοτεχνική επιλογή, κοστολογική και όλα αυτά τα οποία αναφέρονται μέσα στο νομοσχέδιο, για παράδειγμα στο άρθρο 7 υπάρχουν τα κριτήρια της επιλογής του αναδόχου.

Είναι πολύ ενδιαφέροντα τα κριτήρια, το ελάχιστο ποσοστό αντιπαροχής, όπως αναφέρθηκε, ο ελάχιστος χρόνος διάρκειας της διαχείρισης που επίσης αναφέρθηκε από όλους τους βουλευτές οι οποίοι μίλησαν, το ύψος του μισθώματος πολύ σημαντικό, αναφέρεται ως κριτήριο, αλλά ασφαλώς νομίζω, από τη δική μου λίγη εμπειρία, ότι σε νομοσχέδια δεν ξεκαθαρίζουν πάρα πολύ λεπτομέρειες τέτοιες, φτάνει να αναφέρονται τα κριτήρια και μετά θα έρθουν με άλλες αποφάσεις να δοθούν αυτές οι απαντήσεις.

**ΚΑΤΕΡΙΝΑ ΝΟΤΟΠΟΥΛΟΥ (Ειδική Αγορήτρια της Κ.Ο «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ»):** Εδώ δεν έχει ούτε τους πίνακες με αντικειμενικές αξίες.

**ΔΗΜΗΤΙΟΣ ΔΗΜΗΤΡΙΟΥ (Αντιπρόεδρος του Δ.Σ της Πρωτοβουλίας για την Κρατική Ακίνητη Περιουσία, την Προστασία και την Αξιοποίηση της (Πρωτοβουλίας ΚΑΠΠΑ)**: Θέλω να πω ότι τα κριτήρια δεν μπορούν να αναφέρουν ποιο είναι το μίσθωμα σε ένα νομοσχέδιο σαν και αυτό. Επίσης, θέλω να πω ότι πάρα πολύ σημαντικό και πρέπει εδώ να δοθεί μεγάλη προσοχή είναι ότι στο προηγούμενο άρθρο, το άρθρο 6 που μιλάει για την οικονομοτεχνική μελέτη, αξιοποίηση του ακινήτου και ελάχιστο ποσοστό κοινωνικής κατοικίας λέει ότι «κατά τη διάρκεια της ωρίμανσης της σύμβασης, όποιου οικοπέδου, εκπονείται οικονομοτεχνική μελέτη που προσδιορίζει πάρα πολλά από αυτά τα πράγματα». Αυτό έχει μεγάλη σημασία, ποιος θα κάνει την μελέτη, ποιος του δίνει τα κριτήρια που πρέπει. Νομίζω ότι δεν μπορεί σε ένα άρθρο να υπάρχει μέσα η εξειδίκευση αυτής.

Δεν αναφέρθηκα στην πρωτολογία μου και ήθελα να το σημειώσω. Είναι πολύ σημαντικό και δεν αναφέρθηκε από κανέναν μας η αναφορά ότι η κοινωνική κατοικία μπορεί να έχει και ως συνομιλητή τους ΟΤΑ. Είναι πάρα πολύ σημαντικό, διότι στην Ευρώπη ουσιαστικά την κοινωνική κατοικία την προσφέρουν οι Οργανισμοί Τοπικής Αυτοδιοίκησης κατά κυριότητα. Είναι πάρα πολύ σημαντικό και ήθελα να τονιστεί ότι και εκεί θα έχουμε ένα δεύτερο κεφάλαιο που θα έχει όμως πολύ ενδιαφέρον. Ευχαριστώ πολύ.

**ΕΥΑΓΓΕΛΟΣ ΛΙΑΚΟΣ (Προεδρεύων της Επιτροπής):** Ευχαριστούμε πολύ.

Τον λόγο έχει ο κύριος Λιβέρης.

**ΚΩΣΤΑΝΤΙΝΟΣ ΛΙΒΕΡΗΣ (Πρόεδρος του Πανελλήνιου Συλλόγου Υπαλλήλων του ΟΑΕΔ – τ. ΟΕΚ – τ. ΟΕΕ):** Ευχαριστώ πολύ. Έχω σημειώσει τις ερωτήσεις. Καταρχήν να ευχαριστήσω όλες τις εκπροσώπους και τους εκπροσώπους των Κοινοβουλευτικών Ομάδων που έθεσαν συγκεκριμένα ερωτήματα. Θα προσπαθήσουμε να είμαστε όσο γίνεται πιο περιεκτικοί. Από την κυρία Καζάνη μας ρώτησε για τη στελέχωση της Διεύθυνσης που θα μείνει πίσω ή την στελέχωση της νέας Στεγαστικής Διεύθυνσης στο Υπουργείο Οικογένειας. Αυτή τη στιγμή στη Διεύθυνση Ακίνητης Περιουσίας υπηρετούν περίπου 30 μόνιμοι και Αορίστου Χρόνου υπάλληλοι και περίπου 18 υπάλληλοι Ορισμένου Χρόνου με τα Προγράμματα της ΔΥΠΑ 55 plus εώς 72 ετών. Εάν φύγουν έστω και 10, 15 άτομα θα υπάρξει σοβαρή υποστελέχωση. Αυτό είναι ξεκάθαρο. Είναι η Εποπτεύουσα και η κατ’ εξοχήν καθ΄ ύλην αρμόδια Διεύθυνση για να βοηθήσει όλους τους υπαλλήλους ανά την Ελλάδα, να δώσει οδηγίες και να διεκπεραιώσει και όλες τις εκκρεμότητες στην Αττική. Για παράδειγμα, τα οριστικά παραχωρητήρια που εκκρεμούν ακόμη περίπου τα μισά στο Ολυμπιακό Χωριό και σε άλλους οικισμούς.

Όσον αφορά σε μια αξιολόγηση για το «Σπίτι μου 1» και το «Σπίτι μου 2». Εξ όσων γνωρίζουμε, γιατί παρακολουθούμε αναλυτικά και την επικαιρότητα και από μέσα από την Υπηρεσία τι γίνεται, η τελευταία επίσημη ενημέρωση για το «Σπίτι μου 1» δόθηκε σε μια ερώτηση βουλευτή στον Κοινοβουλευτικό Έλεγχο και ήταν τον Ιούνιο του 2024. Από τότε εμείς δεν έχουμε εντοπίσει νεότερα στατιστικά. Τι απάντηση δόθηκε; Ότι έχουν χορηγηθεί περίπου 6.900 δάνεια από τα 10.000 που είχαν εκτιμήσει ότι θα χορηγηθούν, συνολικού προϋπολογισμού 1 δις.

 Συνεπώς, εμείς εκτιμάμε ότι περίπου το 1/4 των δανείων, περίπου 3.000 δάνεια, αντίστοιχου προϋπολογισμού αδιάθετων κονδυλίων περίπου 250 εκατομμυρίων δεν έχει εκταμίευση. Και είναι πολύ σοβαρά να το πούμε αυτό γιατί πρέπει να αξιολογηθεί το πρόγραμμα. Αξιολογήθηκε, διευρύνθηκαν οι ηλικίες από ότι είδαμε για το «Σπίτι μου ΙΙ» και τα εισοδηματικά κριτήρια. Το «Σπίτι μου ΙΙ» και πάλι έχει προβλήματα, γιατί ήδη έχει δημιουργηθεί μια τεχνητή «φούσκα» στις τιμές ακινήτων και όταν τελικώς πάει ο μηχανικός της τράπεζας να διαπιστώσει εάν η τιμή που πουλιέται το σπίτι αντιστοιχεί σε πραγματικούς όρους, διαπιστώνει ότι διαφέρει και έτσι δεν εκταμιεύονται τα χρήματα. Ξέρουμε τι επικοινωνία υπάρχει, ξέρουμε ότι πάντα επικοινωνούμε πόσες πολλές αιτήσεις έγιναν και πόσες πολλές πρόνοιες και εγκρίσεις έγιναν αλλά εμάς μας ενδιαφέρουν τα απολογιστικά και βάσει των λογιστικών πρέπει πάντα να μιλάμε και να αξιολογούμε.

Η κυρία Νοτοπούλου από τον ΣΥΡΙΖΑ, μας ρώτησε αν έχουμε πρόθεση ως υπάλληλοι να στελεχώσουμε και να συμβάλουμε στην ενίσχυση της νέας διεύθυνσης. Θα πούμε την αλήθεια και θέλω να ακουστεί η αλήθεια, γιατί δυστυχώς ο ΟΑΕΔ- ΔΥΠΑ δεν έχει αντιμετωπίσει τους συναδέλφους σε όλους τους υπαλλήλους από τον ΟΕΚ με τον σεβασμό που απαιτείται όσον αφορά την επαγγελματική και τεχνική τους κατάρτιση. Ήταν μηχανικοί, ήταν διοικητικοί, υπάλληλοι τεχνικοί οι οποίοι ήξεραν το αντικείμενο και αρκετοί από αυτούς τα τελευταία χρόνια, επί διοίκησης του διοικητή έφυγε και τώρα είναι Γενικός Γραμματέας στο Υπουργείο Αγροτικής Ανάπτυξης, του κυρίου Πρωτοψάλτη, με ένα email τους μετακινούσε σε άλλη διεύθυνση. Με ένα e-mail, ενώ άλλοι από τη διευθύντρια και την προϊσταμένη του Τμήματος Στέγασης έφυγαν μόλις ακριβώς θεμελίωσαν το συνταξιοδοτικό τους δικαίωμα, ενώ μπορούσαν να προσφέρουν και να παραμείνουν, γιατί δεν άντεχαν άλλο την κατάσταση που επικρατεί. Είναι δύσκολο να αντιμετωπίζεις καθημερινά ως αντικείμενο μόνο εκκρεμότητες και είναι πολύ σοβαρό.

Υπήρχαν στρεβλώσεις τις οποίες, όμως, τώρα καλούμαστε να τις αντιμετωπίσουμε για να επιλύσουμε από τα τεχνικά μέχρι τα νομικά και τα ουσιαστικά προβλήματα πάνω σε όλα αυτά. Τα δίνουν πίσω με δυσκολία τα οριστικά παραχωρητήρια, η έκδοση, δηλαδή, των οριστικών συμβολαίων και έτσι εκκρεμούν γύρω στα 11.000 οριστικά συμβόλαια για πολλά χρόνια… Γιατί; Δεν είναι μόνο ότι τα χρωστάμε στους δικαιούχους που επιτέλους θέλουν να δουν στα χέρια τους τα σπίτια - να τα «γράψουν» στα παιδιά τους και δουν τι θα κάνουν - από το οριστικό συμβόλαιο προκύπτει και το οριστικό τίμημα και το τι χρωστάει ο καθένας. Με συνέπεια να ξέρουν τις εκπτώσεις τους, να εισρεύσουν στα ταμεία της ΔΥΠΑ χρήματα, ουσιαστικά χρήματα, χρηματοροές, προκειμένου να χρησιμοποιηθούν που δεν χρησιμοποιούνται όμως έξι χρόνια τώρα για νέα στεγαστικά προγράμματα.

Από το ΚΚΕ, νομίζω η κυρία Δάγκα, μας ρώτησε να πούμε μερικά πράγματα για τον ΟΕΚ και τη κατάργηση του ΟΕΚ για τα στεγαστικά προγράμματα. Έκανα μια «γέφυρα» θα κάνω μια δεύτερη «γέφυρα» όσον αφορά στα δάνεια. Ο ΟΕΚ έδινε δάνεια σε δικαιούχους οι οποίοι δεν μπορούσαν να δανειοδοτηθούν από τις τράπεζες. Κοινωνικού προφίλ, κοινωνικού χαρακτήρα.

Υπήρχε μια πολύ σωστή με σωστά κριτήρια υπουργική απόφαση το 2018 για 82.000 δανειολήπτες, εξ αυτών όμως οι 32.000 δεν εντάχθηκαν για οποιουσδήποτε λόγους, δεν είναι η ώρα να τους αναλύσουμε. Έκτοτε, γιατί έληξε μετά από 3 χρόνια η δυνατότητα υπαγωγής στις ρυθμίσεις δεν έχουν κανένα δικαίωμα, ουδεμία δυνατότητα ρύθμισης 32.000 δανειολήπτες ευάλωτων νοικοκυριών ακόμα κι αν είναι ΑμεΑ, άνεργοι, πολύτεκνοι ή τρίτεκνοι. Και το λέμε γιατί συνεχώς κάνουμε καταγγελίες το συνολικό ποσό που εμείς εκτιμούμε και καλούμε τη ΔΥΠΑ ή τον ΟΑΕΔ να έρθει να μας απαντήσει, είναι ένα ποσό το οποίο οφείλουν και το οποίο ανέρχεται στα 600 εκατομμύρια ευρώ. Γιατί τα ληξιπρόθεσμα σε αυτά τα δάνεια είναι περίπου 11,1% πανωτόκια. Για αυτούς θα κάνει κάποιους κάτι; Δεν έχουν «φωνή», έρχονται και μας ζητάνε να τους ενισχύσουμε, γιατί παρακολουθούν και τη δημοσιότητα που εμείς μπορούμε να έχουμε μέσω του συνδικαλιστικού τους οργάνου.

Η κυρία Φωτίου από την Νέα Αριστερά, μας ρώτησε αν «χτυπήσαμε την πόρτα» του Υπουργείου για να δώσουμε τη μελέτη. Παραδώσαμε, εγώ προσωπικά και ο Γενικός Γραμματέας, κ. Ασημακόπουλος Γιάννης, στον 9ο όροφο της οδού Σολωμού 60 που στεγάζεται και εργάζεται ο Γενικός Γραμματέας της Στεγαστικής Πολιτικής και τις παραδώσαμε στους συμβούλους, 4 ή 5 τεύχη εκτυπωμένα. Οι μελέτες μας είναι δημόσια δεδομένα, μια ολιγομελή επιτροπή κάναμε την υλοποιήσαμε. Υπάρχουν λοιπόν μελέτες, εάν μας ρωτάτε, που έχουν γίνει και από το Υπουργείο Εργασίας. Αυτά για εμάς θα πρέπει να αποτελούν δημόσια δεδομένα.

Ο κάθε πολίτης θα πρέπει να ξέρει το ποσό που διατέθηκε για την μελέτη σε ιδιώτες, τι ακριβώς έχει βγάλει ως συμπέρασμα και προτάσεις για τα στεγαστικά προγράμματα και που βασίστηκε το Υπουργείο για να εκπονήσει το «Σπίτι μου 1» και το «Σπίτι μου 2», είναι πολύ ουσιαστικό αυτό που λέμε, δεν είναι κάτι που το λέμε έτσι.

Το κόστος στέγασης μας ρώτησε η κυρία Φωτίου, όσον αφορά στους εργολάβους. Εμείς στη μελέτη μας για τον οικισμό στην Κάτω Κηφισιά, 17 στρεμμάτων, ο οποίος είναι ενταγμένος με συντελεστή δόμησης, έχουμε βγάλει ότι μπορούμε να χτίσουμε με έναν μέσο όρο 88 τετραγωνικών μέτρων, 160 βιοκλιματικές κατοικίες, με συνολικό κόστος περίπου 15 εκατομμυρίων. Όμως για αυτά τα ποσά πρέπει να γίνει μειοδοτικός διαγωνισμός, όπως έκανε ο ΟΕΚ και κατασκευαστούν με την επίβλεψη του ΟΕΚ με τεχνικούς μηχανικούς. Εάν όμως τώρα διατεθούν σε έναν εργολάβο με ένα κόστος ο οποίος αυτός προφανώς θα δώσει 1500-1800 ευρώ το τετραγωνικό, ως συνολική χρέωση, δεν θα είναι κάτω από 3.000 ευρώ το τετραγωνικό. Και ναι, εάν εννοούσε η κυρία Φωτίου ότι θα πληρώσουμε και παραπάνω αυτό το τύπο της κοινωνικής αντιπαροχής και εμείς συμφωνούμε, θα πληρώσουμε πολύ παραπάνω. Κανείς εργολάβος δεν θα χτίσει αν δεν κερδίσει ένα εύλογο κέρδος.

Υπάρχει ένα ενδιαφέρον για αυτή τη διεύθυνση. Είναι κατανοητό από εμάς, από τα παιδιά, οι όποιοι είναι 45-50 χρόνων και θέλουν να προσφέρουν, να συμβάλουν σε αυτό που ξέρουν πολύ καλά, θα το κάνουνε. Θα τελειώσω και θα πω κάτι και με μια παράκληση προς την Υπουργό Εργασίας και στη νέα διοικήτρια του ΟΑΕΔ. Δεν μπορεί η ΔΥΠΑ να υλοποιήσει στεγαστικά προγράμματα. Δεν υπάρχει δημόσια υπηρεσία απασχόλησης σε όλη την Ευρώπη που να έχει το στεγαστικό αντικείμενο ως αρμοδιότητα. Οφείλουν να το αντιληφθούν, και όσο πιο γρήγορα, τόσο θα συνεισφέρουν στην οριστική επίλυση του πρόγραμμα. Ευχαριστώ πολύ.

**ΕΥΑΓΓΕΛΟΣ ΛΙΑΚΟΣ (Προεδρεύων της Επιτροπής):** Ευχαριστούμε, κύριε Λιβέρη, ο κύριος Σκιαδάς Άγγελος.

**ΑΓΓΕΛΟΣ ΣΚΙΑΔΑΣ, Πρόεδρος του Πανελλήνιου Συλλόγου Προστασίας Ενοικιαστών (ΠΑΣΥΠΕ):** Ήταν αρκετές οι ερωτήσεις, θα προσπαθήσω να απαντήσω. Η πρώτη ερώτηση είναι από την πλευρά του ΠΑΣΟΚ ήταν πιο κατά την άποψή μας θα είναι το ποσοστό του εισοδήματος. Είπαμε ότι για εμάς θα πρέπει να υπάρχει και ποσοστό εισοδήματος και αντικειμενικός προσδιορισμός του μισθώματος, διότι μόνο με το ποσοστό εισοδήματος, όταν μιλάμε για ποσοστό εισοδήματος επί του ελεύθερου μισθώματος και όταν δεν προσδιορίζει το ελεύθερο μίσθωμα δεν μπορούμε να μιλήσουμε, εν πάση περιπτώσει αυτό το ποσοστό δεν θα πρέπει να επεμβαίνει ένα 25% επί του εισοδήματος.

Και πάλι όμως, επαναλαμβάνω ότι, θα πρέπει να δούμε και ποιο είναι το αντικειμενικό μίσθωμα. Γιατί το νομοσχέδιο προβλέπει δύο και το ποσοστό επί του εισοδήματος αλλά και το αντικειμενικό μίσθωμα, ποιο θα είναι το αντικειμενικό μίσθωμα; Εκεί έχει σημασία και για αυτό επιμένουμε στο ανώτατο επιτρεπόμενο μίσθωμα, στον αντικειμενικό προσδιορισμό. Από την πλευρά του ΣΥΡΙΖΑ, ίσως δεν κατάλαβε καλά την ερώτηση, πόσοι άνθρωποι ενοικιάζουν με μειωμένο ενοίκιο ήταν η ερώτηση;

**ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΥΛΟΥ (Ειδική Αγορήτρια της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ»):** Όπως στις υπόλοιπες ευρωπαϊκές χώρες, ένα μεγάλο κομμάτι των ενοικιαστών, νοικιάζει με μειωμένο ενοίκιο, κοινωνική κατοικία, για παράδειγμα το 40% των ενοικιαστών στη Γαλλία, επειδή είναι 5 εκατομμύρια κοινωνικές κατοικίες, νοικιάζονται με ρυθμισμένο ενοίκιο, στην Ελλάδα υπάρχει ….

**ΑΓΓΕΛΟΣ ΣΚΙΑΔΑΣ (Πρόεδρος του Πανελλήνιου Συλλόγου Προστασίας Ενοικιαστών (ΠΑΣΥΠΕ)):** Δεν υπάρχει, όχι δεν υπάρχει δεν υπάρχει καμία πρόβλεψη και δεν υπάρχει ένας Έλληνας πολίτης που να νοικιάζει με μειωμένο ενοίκιο. Και εδώ θα πρέπει να σημειώσουμε και το εξής, μιλάμε τώρα για ευάλωτες κοινωνικές ομάδες που θα επωφεληθούν από το νομοσχέδιο, όπως έχει φτάσει αυτή τη στιγμή η κατάσταση, η πλειοψηφία του ελληνικού λαού έχει γίνει ευάλωτη κοινωνική ομάδα, διότι με ενοίκια 800 και 1.000 ευρώ για 70 και 80 τετραγωνικά, η πλειοψηφία του ελληνικού λαού δεν μπορεί να ανταπεξέλθει σε αυτά τα ενοίκια.

Δηλαδή, ακόμη και με αυτό το νομοσχέδιο και αν αποδώσει αυτό το νομοσχέδιο, που κατά την άποψη μας δεν θα αποδώσει και πάλι το πρόβλημα δεν θα λυθεί, διότι μαστίζεται ο ελληνικός λαός ολόκληρος αυτή τη στιγμή.

Η ερώτηση του Κομμουνιστικού Κόμματος είναι αν έχουμε προτάσεις για τους φοιτητές. Οι προτάσεις για τους φοιτητές δεν υπάρχουν, διότι κι αυτοί εντάσσονται στο σύνολο του ελληνικού λαού. Είναι γεγονός, ότι οι φοιτητές αντιμετωπίζουν τρομερά προβλήματα. Έχουμε πολλές καταγγελίες ότι πολλά παιδιά δεν πήγαν να σπουδάσουν στις σχολές που πέτυχαν, διότι δεν μπορούσαν να ανταπεξέλθουν στο οικονομικό κόστος και άλλα παιδιά αναγκάζονται να μένουν σε ξενοδοχείο, διότι δεν μπορούν να νοικιάσουν σπίτι. Το αισχρό φαινόμενο που παρατηρούμε αυτή τη στιγμή είναι οι μισθώσεις στους φοιτητές από τον από τον Οκτώβριο μέχρι τον Απρίλιο, διότι στις περιοχές οι οποίες έχουν τουρισμό το υπόλοιπο διάστημα μισθώνεται σε βραχυχρόνιες μισθώσεις σε τουρίστες κλπ.

Επομένως, θα γίνουμε ίσως γραφικοί να λέμε ότι θα πρέπει το κράτος να φτιάξει φοιτητικές εστίες, τα πανεπιστήμια θα πρέπει να φτιάξουν φοιτητικές εστίες, θα πρέπει και για τους φοιτητές να ληφθούν κάποια ανάλογα μέτρα που και πάλι εμείς επιμένουμε ότι και εκεί θα ωφεληθούν από την επιβολή κάποιου πλαφόν.

Η «Ελληνική Λύση» μας ρώτησε ποια μέτρα θεωρούμε ότι θα αποδώσουν και μακροπρόθεσμα. Αυτό είναι μια πολύ μεγάλη κουβέντα. Σίγουρα δεν θεωρούμε ότι το συγκεκριμένο νομοσχέδιο θα αποδώσει. Θα πρέπει η πολιτεία κάποια στιγμή σοβαρά να ασχοληθεί με τα μέτρα. Δεν μπορούμε εμείς να προτείνουμε μέτρα, είναι πάρα πολλά. Δεν μπορούμε στα 3, 4 λεπτά να προτείνουμε αυτά τα μέτρα. Όμως και πάλι θα επιμείνω στο θέμα του ελέγχου των μισθωμάτων αυτή τη στιγμή.

Για την «Νέα Αριστερά», πολύ σωστά το παρατηρήσαμε και εμείς, υπέβαλε την ερώτηση γιατί να εξαιρούνται από το στεγαστικό επίδομα οι δικαιούχοι αυτού του προγράμματος, όταν και εφόσον εφαρμοστεί. Είπαμε και εμείς ότι είναι λάθος να εξαιρεθούν από τα υπόλοιπα επιδόματα και μάλιστα είπαμε ακόμη και από το στεγαστικό επίδομα των φοιτητών αναφέρετε, ότι θα εξαιρείται και αυτό το επίδομα στις περιπτώσεις που λαμβάνει κοινωνικό μίσθωμα στην κοινωνική αντιπαροχή. Νομίζουμε ότι αυτό δεν έχει νόημα. Εάν αφαιρεθούν όλα τα στεγαστικά επιδόματα τα οποία παίρνει αυτή τη στιγμή ένας ευάλωτος, ένας ο οποίος εν πάση περιπτώσει δικαιούται το επίδομα αυτό, εάν εξαιρεθεί από τα υπόλοιπα επιδόματα θα είναι δώρο άδωρον το κοινωνικό μίσθωμα το οποίο θα πάρει και όποιο κι αν είναι αυτό.

Από τη πλευρά της «Πλεύσης Ελευθερίας» όσον αφορά πλέον στο δικαίωμα εξαγοράς και τι γίνεται στην περίπτωση που κάποιος ενοικιαστής δεν μπορεί να ανταπεξέλθει και σε αυτό το ενοίκιο, καταρχήν πιστεύουμε ότι το δικαίωμα εξαγοράς θα είναι δώρο άδωρον, γιατί ένας ευάλωτος ενοικιαστής δεν θα είναι σε θέση να εξαγοράσει τελικά το ακίνητο. Πολύ περισσότερο αφού δεν τίθενται και ποιοι θα είναι οι όροι της εξαγοράς, ποιο θα είναι το ποσοστό επί της συνολικής αξίας του ακινήτου που θα μπορεί να το εξαγοράσει, θεωρούμε ότι δεν θα αποδώσει.

Όσον αφορά στο θέμα του ενοικιαστή που βρίσκεται σε πλήρη ανέχεια, όντως είναι ένα πολύ μεγάλο πρόβλημα αυτό. Δεν προβλέπεται από το νομοσχέδιο. Φοβάμαι ότι θα καταλήξουμε και σε αυτές τις περιπτώσεις στις εξώσεις των ενοικιαστών αυτών, οι οποίοι θα βρίσκονται σε αδυναμία να πληρώσουν έστω και αυτό το κοινωνικό ενοίκιο.

**ΕΥΑΓΓΕΛΟΣ ΛΙΑΚΟΣ (Προεδρεύων της Επιτροπής)**: Τον λόγο έχει ο κ. Θεοδωρίδης.

**ΚΟΣΜΑΣ ΘΕΟΔΩΡΙΔΗΣ (Πρόεδρος της Ευρωπαϊκής Συνομοσπονδίας Μεσιτών)**: Θα σας πω αυτό που είπα και στο Ευρωκοινοβούλιο και θα ξεκινήσω με αυτό. Όλες οι μελέτες μας και όλα τα δεδομένα δείχνουν ότι το βασικό πρόβλημα στη στεγαστική κρίση είναι η εγκατάλειψη της περιφέρειας και η συγκέντρωση στα μεγάλα αστικά κέντρα και στην περίπτωση της Ελλάδας οι τουριστικές περιοχές, γιατί εκεί υπάρχουν δουλειές. Αν συνεχίσουμε να βαδίζουμε με την ιδέα ότι η Ελλάδα είναι μόνο η Αθήνα, καήκαμε, ο πιο απλός, εύκολος και φθηνός τρόπος είναι να ενισχύσουμε την περιφέρεια.

Αυτό δεν είναι απαραιτήτως εύκολο, αλλά πολύ φοβάμαι ότι είναι απαραίτητο, ειδικά όταν μιλάμε για χρήματα. Επίσης, ήθελα να πω ότι η λύση δεν είναι να σταματήσουμε τις επενδύσεις του ιδιωτικού τομέα, αλλά να τις προσελκύσουμε. Η οικονομία είναι μία μηχανή της οποίας το καύσιμο είναι οι επενδύσεις. Διάφορες τοποθετήσεις που άκουσα εδώ, ουσιαστικά τι λένε; Να σταματήσουμε τις επενδύσεις. Μα, το βασικό πρόβλημα που αντιμετωπίζουμε σήμερα στην Ελλάδα ξέρετε ποιο είναι; Ότι για 20 χρόνια δεν έχουν γίνει επενδύσεις στην κατοικία και είναι πολύ βασικό αυτό.

Οι προηγούμενες Κυβερνήσεις και γενικά θα έλεγα το Πολιτικό Σύστημα, έχει φορτώσει την κοινωνική πολιτική στις πλάτες των μικρών ιδιοκτητών, γιατί θεωρούσε δεδομένο ό,τι υπάρχουν πολλά και καλά ακίνητα, όπως και πράγματι, γιατί οι προηγούμενες γενιές φρόντισαν και στην Ελλάδα και έχτισαν πολλά και ποιοτικά ακίνητα. Αυτά, όμως, γερνάνε, χρειάζονται ανακαίνιση και αυτή τη στιγμή ξέρετε ποιο είναι το πρόβλημά μας; Ότι τα τελευταία 20 χρόνια δεν έχουν χτιστεί και δεν έχουν ανακαινιστεί ακίνητα. Για αυτό ανεβαίνουν οι τιμές και προτείνουμε στην πραγματικότητα να τεθεί πλαφόν στα ενοίκια, έτσι ώστε να αποτραπούν περαιτέρω οι επενδύσεις; Μα σε πέντε χρόνια η κατάσταση θα είναι πολύ χειρότερη. Είναι απλά τα πράγματα.

Αυτά τα θέματα έχουν τεθεί στο εξωτερικό πριν από δεκαετίες και έχουν λυθεί με συγκεκριμένους τρόπους ή δεν έχουν λυθεί ή έχουν δημιουργήσει προβλήματα και καλούμαστε όχι να επανεφεύρουμε τον τροχό, όχι να μιλάμε βάσει ιδεολογιών, οι οποίες θα μου επιτρέψετε να πω ό,τι δεν έχουν εφαρμογή στην πραγματικότητα, αλλά βάσει προγραμμάτων τα οποία μπορούμε να κάνουμε. Και η δική μου η ανησυχία σε αυτό το νομοσχέδιο δεν είναι ό,τι χρησιμοποιεί ιδιωτικά κεφάλαια, για να λύσει κάποιο πρόβλημα είναι ό,τι δεν βλέπω που θα είναι σε 10 ή σε 15 χρόνια;

Γιατί σήμερα για παράδειγμα. Το Δημόσιο στην ιδιοκτησία του, κυρία Φωτίου, έχει εκτάσεις και ακίνητα, «brownfields», έχει παλιά κτίρια, τα οποία έχουν χάσει τη χρήση τους πλέον και είναι απαξιωμένα γραφεία, τα οποία μπορούν πράγματι να γίνουν οικιστικές μονάδες. Το θέμα μου εμένα όμως είναι σε 10 -15 χρόνια, αυτές οι μονάδες θα έχουν πάει κατά 70%, 65% στον εργολάβο, γιατί ο άνθρωπος με κάποιο κέρδος θα το κάνει και τα υπόλοιπα θα αγοραστούν υποτίθεται από τους χρήστες. Αλλά πολύ φοβάμαι, επειδή ζούμε στην Ελλάδα και δεν ζούμε στο Λουξεμβούργο, ότι αυτοί οι χρήστες θα δημιουργήσουν, όπως σας ξανά είπα, ένα καινούργιο είδος ρουσφετιού, όπου θα πιέζεται ο κάθε Υπουργός να βάλει συγκεκριμένους ανθρώπους μέσα σε αυτό το ακίνητο με μειωμένο ενοίκιο, γιατί δεν θα είναι μηδενικό το ενοίκιο, θα είναι μειωμένο, θα είναι συγκεκριμένο προφίλ και σε 10 χρόνια θα μπορεί να το αγοράσει με μειωμένη τιμή.

Αυτό ξέρετε στην πραγματικότητα στο εξωτερικό είναι ένα μέσο για κοινωνική κινητικότητα, είναι social mobility. Γιατί στο Λονδίνο για παράδειγμα όπου εφαρμόστηκε αυτό, το ξέρω πολύ καλά, γιατί έτυχε να ζήσω στην Αγγλία δέκα χρόνια, οι άνθρωποι αγόραζαν κοψοχρονιά τα διαμερίσματα και εν μία νυκτί γίνονταν πλούσιοι. Σας ξαναλέω ότι δεν χρειάζεται να επανεφεύρουμε τον τροχό. Η λύση είναι οι περισσότερες επενδύσεις και όχι, το πλαφόν στις επενδύσεις.

Τώρα, επειδή ως Πρόεδρος της Ευρωπαϊκής Συνομοσπονδίας Μεσιτικών Συλλόγων, αναγκαστικά μιλάω με ανθρώπους από την άκρα Αριστερά, μέχρι την άκρα Δεξιά, αν υποθέσουμε ότι ισχύει αυτός ο διαχωρισμός, θα πρέπει να σας πω που δεν το γνώριζα ότι όσο πιο Δεξιά πας στο πολιτικό φάσμα υπάρχει τεράστια αντίδραση στην Κοινωνική Κατοικία, γιατί θεωρούν ότι έχει χρησιμοποιηθεί για δημογραφική αλλοίωση, που, ξέρετε, είναι ένα από τα θέματα, μια από τις εμμονές όσο πας πιο Δεξιά. Γιατί, τι γίνεται; Χρησιμοποιείται η Κοινωνική Κατοικία σε ορισμένες χώρες – έχει αποδειχτεί αυτό βέβαια, έχουν δεδομένα αυτοί – για να συνοικιστούν κατά κύριο λόγο όχι πια γηγενείς, αλλά άνθρωποι που έρχονται απ’ έξω και αυτό είναι κάτι που θα έπρεπε να ληφθεί υπόψη σε μελλοντικές συζητήσεις.

Τώρα, έχω για τη Φοιτητική Στέγη, οι προτάσεις μας είναι πάρα πολύ συγκεκριμένες και πάρα πολύ σαφείς, χωρίς Εστίες δεν κάνουμε τίποτα. Στην Κύπρο κυρία Φωτίου, μέσα σε ένα χρόνο χτίστηκε Εστία με 200 τόσα δωμάτια, με κόστος αντίστοιχο των ανακαινίσεων των φοιτητικών των ήδη υπαρχουσών Φοιτητικών Εστιών στην Αθήνα. Δεν είναι ένα ερωτηματικό αυτό;

Αλλά εγώ θα σας πω και κάτι άλλο. Στην Αγγλία, ήμουν στο IMPERIAL COLLEGE. Απαγορευόταν να πάρουμε φοιτητές αν δεν είχαμε εξασφαλίσει για το πρώτο έτος τη στέγασή τους. Τα ελληνικά πανεπιστήμια γιατί επιτρέπεται να τους παίρνουν και έρχονται οι άνθρωποι και έρχονται οικογένειες μέσα σε μία ζούγκλα και μέσα σε ένα δυο μήνες πρέπει να στεγαστούν χιλιάδες φοιτητές; Γιατί δεν υπάρχει αυτή η πρόβλεψη;

Τα Ελληνικά Πανεπιστήμια οφείλουν να δημιουργήσουν γραφεία στέγασης και το οφείλουν προς τους φοιτητές τους. Είστε και ακαδημαϊκός νομίζω, κυρία Φωτίου, να τους λένε σε συνεργασία με εμάς, με τους μεσίτες, με τους ιδιοκτήτες, με όλους, να τους λένε ότι υπάρχει αυτή η λίστα, γιατί αλλιώς δεν κάνουμε τίποτα.

Επίσης, οι φοιτητές να ξέρετε, ότι είναι τεράστιο κομμάτι της οξύτητας του στεγαστικού προβλήματος, γιατί έρχονται σε πολύ σύντομο χρονικό διάστημα και ανεβάζουν τις τιμές, όχι οι ίδιοι, βέβαια, η αγορά.

Τώρα, για πόσες κατοικίες μιλάμε με αυτό το μέτρο; Μήπως έχουμε πιο γρήγορους και πιο φθηνούς τρόπους να δημιουργήσουμε κατοικίες; Αναρωτιέμαι. Βέβαια, αναγνωρίζω, ότι αυτό είναι ένα πρόβλημα, που κατά τη δική μου άποψη, έχει δημιουργηθεί τα τελευταία 20 χρόνια. Δεν μπορεί να λυθεί σε ένα χρόνο και σε δύο. Θέλει το χρόνο του. Αλλά θα σας πω και κάτι άλλο. Έχουμε μία περίπτωση στην Κάτω Κηφισιά, η οποία αναφέρθηκε και προηγουμένως και την οποία γνωρίζω πολύ καλά, γιατί έτυχε να μεγαλώσω στη γειτονιά. Εκεί πόσες κατοικίες θα χτίσουμε; Να σας πω εγώ ότι θα χτίσουμε 200 κατοικίες και θα λυθεί και το πρόβλημα του Δήμου Κηφισιάς, κυρία Φωτίου, ο οποίος δεν θέλει άλλες εργατικές κατοικίες στην Κηφισιά. Γιατί είναι ένα πρόβλημα αυτό, έτσι;

Ωραία, θα χτίσουμε 200 κατοικίες και θα πάρουμε από αυτές τις εξήντα; Τις εξήντα. Σε δέκα χρόνια οι άνθρωποι που θα μπουν εκεί είτε επειδή οι ίδιοι θα τις αγοράσουν είτε επειδή θα βρεθεί - γιατί η αγορά είναι καλή σε αυτά και τα λύνει αυτά τα προβλήματα- κάποιος σαν εμένα που θα πάει και θα τους πει «πάρε αυτά τα λεφτά, αγόρασε το και μετά τα ξαναβρίσκουμε», αυτές όλες οι κατοικίες θα πάνε στον ιδιωτικό τομέα. Δεν δημιουργούμε απόθεμα έτσι.

Τελειώνω, επαναλαμβάνοντας, γιατί ακούστηκε κιόλας, το θέμα της χρυσής βίζας. Η Ελλάδα, πράγματι, πουλάει 4.000 - 5.000 χρυσές βίζες το χρόνο, οι οποίες, πλέον, δεν αφαιρούνται από το οικιστικό στοκ, είναι μόνο τα λεγόμενα «φαιοπέδια» (brownfields). Είναι παλιά κτίρια, τα οποία ανακαινίζονται για να γίνουν οικιστικές μονάδες. Αν σε αυτό, κυρία Υπουργέ, βάλετε παράβολο 20.000 ή 25.000, το οποίο το αντέχει η αγορά και υπάρχουν αντίστοιχα παραδείγματα στο εξωτερικό, πέντε χιλιάδες νεαρά ζευγάρια θα μπορούν να χρησιμοποιήσουν αυτά τα χρήματα για να αποκτήσουν το δικό τους σπίτι. Μηδενικό κόστος στον προϋπολογισμό, ευνοϊκό για την οικονομία και πολύ απλό. Ευχαριστώ πολύ κύριε Πρόεδρε.

**ΕΥΑΓΓΕΛΟΣ ΛΙΑΚΟΣ (Προεδρεύων της Επιτροπής) :** Και εμείς σας ευχαριστούμε, κύριε Θεοδωρίδη.

Συνεχίζουμε με τον κύριο Θωμά Γιαννιώτη.

**ΘΩΜΑΣ ΓΙΑΝΝΙΩΤΗΣ (Πρόεδρος της Ανώτατης Συνομοσπονδίας Πολυτέκνων Ελλάδος (ΑΣΠΕ)):** Ευχαριστώ, κύριε Πρόεδρε. Εκ μέρους της Ανώτατης Συνομοσπονδίας Πολυτέκνων, λοιπόν, θα ήθελα να απαντήσω στην κυρία Καζάνη αρχικά, η οποία πολύ σωστά είπε, ότι το συγκεκριμένο νομοσχέδιο δεν περιέχει καθόλου μέτρα για τους πολύτεκνους. Πάρα πολύ σωστά. Και δεν περιμέναμε να περιέχει και ιδιαίτερα μέτρα ευνοϊκά για τους πολύτεκνους, διότι είναι εστιασμένο στα δικαιώματα των τριτέκνων και στην πιστοποίηση της τριτεκνικής ιδιότητας. Εμείς, λοιπόν, εκεί εστιαστήκαμε, λέγοντας ότι δημιουργεί μια πολύ μεγάλη ανισότητα σε ό,τι αφορά στην πιστοποίηση της τριτεκνικής ιδιότητας, αντίθετα με την πιστοποίηση της πολυτεκνικής ιδιότητας, η οποία έχει τέσσερις προϋποθέσεις βασικές, ενώ η πιστοποίηση της τριτεκνικής ιδιότητας έχει μηδέν προϋποθέσεις. Καμία. Σε αυτό το θέμα εστιαστήκαμε.

Τώρα, σε ότι αφορά στην επισήμανση της, για το ποια μέτρα θα έπρεπε να ληφθούν για τους πολύτεκνους, είναι πάρα πολύ σημαντικό και είναι αντικείμενο και μιας ολόκληρης ομιλίας, βέβαια, που δεν θα γίνει τώρα. Να πούμε ότι σε ένα εθνικό σχέδιο για την οικογένεια, θα πρέπει να τεθούν οι βάσεις για μια ολοκληρωμένη οικογενειακή πολιτική, η οποία πρέπει να είναι εστιασμένη, ανάλογα με τον αριθμό των παιδιών. Αυτό είναι το πιο βασικό θεωρούμε, που πρέπει να εστιάσει μια οικογενειακή πολιτική.

Δηλαδή, στον οικονομικό τομέα, ειδικές φοροαπαλλαγές, πάντοτε ανάλογα με τον αριθμό των παιδιών. Κι αυτό είναι μια ελάχιστη οικονομική ελάφρυνση σε μία κοινωνική ομάδα, η οποία έχει συνεισφέρει τα μέγιστα στον κοινωνικό ιστό και κυρίως, στην οικονομία. Διότι οι δαπάνες που αντιμετωπίζει σε όλα τα επίπεδα, στην παιδεία, στη σίτιση, στην ένδυση, στην υπόδηση κ.λπ., είναι πολλαπλές και συνεισφέρει οπωσδήποτε στο ΦΠΑ.

Φυσικά, για τον ΕΝΦΙΑ πάλι, πρέπει να υπάρχει αναλογικότητα σε σχέση με τον αριθμό των παιδιών, τον αριθμό των διαμενόντων και όχι απλά με τα τετραγωνικά. Όσον αφορά στα επιδόματα, τα επιδόματα δεν πρέπει να θεωρούνται εισόδημα για τους πολύτεκνους - πάρα πολύ σημαντικό - έτσι ώστε να χάνουν άλλου είδους επιδόματα τη στιγμή που πρέπει να τα διεκδικήσουν, στην επιβολή του τεκμηρίου των εργαζόμενων παιδιών, σε αυτά που εργάζονται.

Τέλος, στο χρονικό διάστημα του τοκετού, της λοχείας και του θηλασμού που για τις γυναίκες – αφήστε τους άντρες - πρέπει να θεωρείται συντάξιμος χρόνος. Είπα τέσσερα – πέντε μέτρα, θα μπορούσε να είναι δέκα τουλάχιστον και παραπάνω, αλλά στον περιορισμένο χρόνο αυτό έχουμε να πούμε. Ευχαριστούμε πολύ που μας καλέσατε, να είσαστε καλά και θα συνεχίσουμε, βέβαια, την επικοινωνία μας.

**ΕΥΑΓΓΕΛΟΣ ΛΙΑΚΟΣ (Προεδρεύων της Επιτροπής) :** Σας ευχαριστούμε κι εμείς, κύριε Γιαννιώτη.

Συνεχίζουμε με τον κ. Γεώργιο Σπανουδάκη.

**ΓΕΩΡΓΙΟΣ ΣΠΑΝΟΥΔΑΚΗΣ (Πρόεδρος του Δ.Σ. του Συλλόγου Εργαζομένων Υπουργείου Κοινωνικής Συνοχής και Οικογένειας):**Ευχαριστώ πολύ τους βουλευτές των Κομμάτων για τις ερωτήσεις. Θα ξεκινήσω από την κυρία Καζάνη εκ μέρους του ΠΑΣΟΚ, η οποία έθεσε το ζήτημα της στελέχωσης της νέας Γενικής Διεύθυνσης. Η απάντηση, λοιπόν, είναι ότι, προφανώς και υπάρχει το απαραίτητο ποιοτικό ανθρώπινο δυναμικό για να στελεχώσει αυτή τη Γενική Διεύθυνση. Όλοι οι εργαζόμενοι στο Υπουργείο διαθέτουν υψηλό επίπεδο τόσο ακαδημαϊκής μόρφωσης όσο και επαγγελματικής εμπειρίας. Όμως το ζήτημα είναι ποσοτικό.

Εκεί, λοιπόν, φοβάμαι ότι υπάρχουν ανάγκες για προσλήψεις μόνιμου και σταθερού προσωπικού μέσω ΑΣΕΠ ή μέσω Εθνικής Σχολής Δημόσιας Διοίκησης ή μέσω κάποιου έκτακτου κύκλου κινητικότητας και για να έχει αποτέλεσμα αυτή η διαδικασία χρειάζεται και ένα μισθολογικό κίνητρο ώστε κάποιος να θέλει να έρθει στο Υπουργείο, να είναι ελκυστικό το Υπουργείο.

Τώρα περνάω στην κυρία Νοτοπούλου εκ μέρους του ΣΥΡΙΖΑ. Έθεσε το ερώτημα για τον Οργανισμό. Να επισημάνω ότι ο Οργανισμός, όπως είπα, τον περιμένουμε πάνω από δύο χρόνια. Υπήρξε βέβαια μία αλλαγή Υπουργού τον Μάρτη του ’25, αν δεν κάνω λάθος που προφανώς καθυστέρησε περαιτέρω τις διαδικασίες. Αν και θα έπρεπε να διασφαλίζεται η συνέχεια της Διοίκησης. Υπάρχει ένα προσχέδιο το οποίο μας έχει σταλεί. Γνωρίζουμε ότι η διαδικασία εάν γίνει με Προεδρικό Διάταγμα είναι χρονοβόρα ούτως η άλλως, μπορεί να «περάσει» βέβαια και με νόμο. Σε κάθε περίπτωση είναι κάτι το οποίο θα πρέπει να δρομολογηθεί γιατί είναι απαραίτητη προϋπόθεση για την εύρυθμη λειτουργία ενός Οργανισμού. Οπότε προφανώς περιμένουμε κι εμείς να ξεκινήσει μια διαβούλευση με χρονοδιάγραμμα.

Όσον αφορά στο δεύτερο ζήτημα που αφορούσε στις ιδιωτικές εταιρείες παροχής συμβουλευτικών υπηρεσιών. Έχουμε και στο Υπουργείο μας αυτό που εφαρμόζεται και σχεδόν σε όλα τα Υπουργεία, δηλαδή τις ιδιωτικές εταιρείες να αναλαμβάνουν κρίσιμα στάδια της παραγωγής πολιτικής και αυτό έχει πολύ κωδικοποιημένα τρεις αρνητικές συνέπειες.

Πρώτον, δεν υπάρχει θεσμική συνέχεια. Έχουμε από ειδίκευση ακόμη και το πιο υψηλά καταρτισμένο ανθρώπινο δυναμικό στο δημόσιο τομέα και τελικά διαμορφώνεται μία εξάρτηση από εξωτερικές πηγές τεχνογνωσίας που είναι η κάθε μία από αυτές τις εταιρείες.

Το δεύτερο είναι, υπό προϋποθέσεις μπορεί να υπάρξει σύγκρουση συμφερόντων. Δηλαδή τα ίδια άτομα, τα ίδια φυσικά πρόσωπα που είναι σύμβουλοι μέσα σε ένα Υπουργείο από αυτές τις εταιρείες να είναι και σύμβουλοι ιδιωτικών επιχειρήσεων. Και εκεί σε πολύ πολύ συγκεκριμένες συνθήκες θα έχουμε σύγκρουση συμφερόντων.

Και βέβαια το τρίτο είναι η σπατάλη πόρων που συνεπάγεται όλη αυτή η ανάθεση των κρίσιμων λειτουργιών του Κράτους σε ιδιωτικές εταιρείες. Όμως, κατά τη γνώμη μας πρέπει να υπάρχει αξιοποίηση του ανθρώπινου δυναμικού, του πολύ υψηλά καταρτισμένου ανθρώπινου δυναμικού της Δημόσιας Διοίκησης, να υπάρξουν μονάδες εμπειρογνωμόνων σε όλα τα Υπουργεία και σε σημαντικούς φορείς, οι Ομάδες Εργασίας να επιλύουν σύνθετα ζητήματα Δημόσιας Πολιτικής και εκπαίδευση των υπαλλήλων όπου αυτό απαιτείται, όπως σε Εργαλεία Διοίκησης Έργου ή Προσομοίωσης Πολιτικών. Ευχαριστώ και πάλι για την πρόσκληση στη σημερινή ακρόαση.

**ΕΥΑΓΓΕΛΟΣ ΛΙΑΚΟΣ (Προεδρεύων της Επιτροπής):** Ευχαριστούμε κι εμείς. Τον λόγο έχει η Υφυπουργός Κοινωνικής Συνοχής και Οικογένειας, κυρία Έλενα Ράπτη.

**ΕΛΕΝΑ ΡΑΠΤΗ (Υφυπουργός Κοινωνικής Συνοχής και Οικογένειας):** Σας ευχαριστώ πολύ, κύριε Πρόεδρε. Κυρίες και κύριοι συνάδελφοι, κυρίες και κύριοι εκπρόσωποι των φορέων, σας ευχαριστούμε για τη συμμετοχή σας στη συνεδρίαση.

Σας ευχαριστούμε για τις τοποθετήσεις σας, τις οποίες ακούσαμε με προσοχή. Ακούσαμε τους προβληματισμούς σας και είμαστε εδώ προκειμένου να εξαλείψουμε κάθε αμφιβολία. Απαντώντας στα ερωτήματα σας σχετικά με τη θετική συμβολή των προτεινόμενων διατάξεων για την ενίσχυση των «ευάλωτων συμπολιτών» μας. Κάνουμε κοινωνική πολιτική με ρεαλισμό, με υπευθυνότητα, με πράξεις. Άλλωστε, η ίδια η Υπουργός έχει συναντηθεί με τους περισσότερους φορείς και φυσικά έγινε διαβούλευση.

Αρχικά όμως να δούμε, με απλά λόγια τι είναι ο θεσμός της Κοινωνικής Αντιπαροχής και της Κοινωνικής Μίσθωσης που εισάγεται με το προτεινόμενο νομοσχέδιο. Διαθέτουμε τα ακίνητα του Δημοσίου που μέχρι σήμερα παρέμεναν ανενεργά, δηλαδή που σήμερα δεν προσφέρουν τίποτα και τα μετατρέπουμε σε κατοικίες με κοινωνικά κριτήρια και σε προσιτές κατοικίες.

Πώς θα υλοποιηθεί αυτό; Θα γίνεται πλειοδοτικός διαγωνισμός και ο ιδιώτης που θα πλειοδοτεί θα αναλαμβάνει με δικά του κεφάλαια είτε να κατασκευάζει νέα κτίρια είτε να ανακαινίσει υπάρχοντα. Και αυτά χωρίς καμία επιβάρυνση του κράτους.

Τι πετυχαίνουμε με αυτές τις διατάξεις. Αυξάνουμε την προσφορά ποιοτικής στέγης με ενοίκια σημαντικά χαμηλότερα από αυτά της αγοράς. Για πρώτη φορά δημιουργούμε συνεκτικό πλαίσιο κοινωνικής μίσθωσης και στηρίζουμε τους συμπολίτες μας και τις οικογένειες με αυξημένες ανάγκες, νέους που ξεκινάνε τη ζωή τους, οικογένειες που πιέζονται από το κόστος της στέγης, συνανθρώπους μας με αναπηρία που χρειάζονται μια σταθερή και ασφαλή βάση. Οι δικαιούχοι θα επιλέγονται με εισοδηματικά και κοινωνικά κριτήρια και επομένως δεν ισχύει αυτό που ακούστηκε ότι μένουν εκτός οι πολίτες που πραγματικά έχουν ανάγκη.

Προς την ίδια κατεύθυνση κινείται και μία ακόμη καινοτομία του νομοσχεδίου. Η σύμπραξη του Υπουργείου Κοινωνικής Συνοχής και Οικογένειας με το Υπουργείο Εθνικής Άμυνας που επίσης θα συμβάλλει στην αύξηση του οικιστικού αποθέματος. Μέσα από τη συνεργασία αυτή όπως είναι αποτυπωμένη στο παρόν νομοσχέδιο, αξιοποιούμε ανενεργά στρατόπεδα όπου το Υπουργείο Εθνικής Άμυνας θα κατασκευάσει κατοικίες με χρηματοδότηση του Υπουργείου Κοινωνικής Συνοχής και Οικογένειας. Το 25% θα δοθεί για τις στεγαστικές ανάγκες των στρατιωτικών και το υπόλοιπο 75% θα διατεθεί για κοινωνικές κατοικίες.

Θα πρέπει, λοιπόν, όλες και όλοι να συμφωνήσουμε ότι πρόκειται για σημαντικά εργαλεία που ενώ για δεκαετίες αποτελούσαν αιτήματα της κοινωνίας μας υλοποιούνται σήμερα από την κυβέρνησή μας και από την Υπουργό Δόμνα Μιχαηλίδου και στον πυρήνα τους βρίσκονται οι ευάλωτοι συμπολίτες μας. Γι’ αυτό το λόγο δεν πρέπει να διαστρεβλώνονται και να γίνονται αντικείμενο μικροπολιτικών αντιπαραθέσεων.

Να έρθουμε τώρα στα θέματα που θέσαμε για την κοινωνική αντιπαροχή. Ακούσαμε ότι το ποσοστό του 30% που προβλέπεται στις προτεινόμενες διατάξεις για κοινωνική κατοικία θα δημιουργήσει πρόσθετη αύξηση των ενοικίων και των τιμών των κατοικιών. Όμως αν διαβάσουμε προσεκτικά το άρθρο 6, παράγραφος 2 του σχεδίου νόμου, βλέπουμε ότι για τη σύμβαση της κοινωνικής αντιπαροχής ανακηρύσσεται ο ανάδοχος που μεταξύ άλλων πλειοδοτεί και ως προς το ποσοστό της χρήσης της κοινωνικής κατοικίας. Αυτό σημαίνει ότι το ποσοστό που θα διατίθεται για κοινωνική κατοικία μπορεί να υπερβαίνει το 30% που στο νομοσχέδιο τίθεται ως ελάχιστο όριο, ανάλογα με την εμπορική αξία, τη θέση και τα χαρακτηριστικά του κάθε ακινήτου. Επιπλέον, ο ανάδοχος μπορεί στο ποσοστό που δεν προσδιορίζεται για κοινωνική στέγαση να προβεί σε συνδυασμό χρήσεων. Δηλαδή και για εμπορική και όχι οικιστική. Επομένως, δεν ισχύει ότι το ελάχιστο ποσοστό κοινωνικής κατοικίας μπορεί να ασκεί οριζόντια τέτοια επιρροή στο οικιστικό απόθεμα που να έχει ως αποτέλεσμα την αύξηση των τιμών.

Ακούσαμε επίσης, ότι το ουσιωδώς χαμηλότερο κοινωνικό ενοίκιο θα πρέπει να προσδιοριστεί με οριζόντια ή στατικά κριτήρια όπως σε ποσοστά μικρότερο του τρέχοντος μέσου εμπορικού μισθώματος ανά ζώνη. Πώς όμως μπορεί να εξυπηρετηθεί ο σκοπός των προτεινόμενων διατάξεων και να αποκομίσουμε την μεγαλύτερη δυνατή ωφέλεια για τα ευάλωτα νοικοκυριά αν ο προσδιορισμός του κοινωνικού μισθώματος γίνεται με οριζόντια και στατικά κριτήρια. Σε κάθε περίπτωση όμως, κατά την εξειδίκευση αναμφισβήτητα θα ληφθούν υπόψη και το ύψος του εμπορικού μισθώματος ανά ζώνη και το διαθέσιμο εισόδημα του νοικοκυριού.

Τέλος, αναφέρθηκε ότι θα πρέπει να υπήρχε και νομοθετική πρόβλεψη για τη χωρική κατανομή των ακινήτων. Επιτρέψτε μου όμως να σημειώσω ότι η χωροθέτηση των ακινήτων δεν αποτελεί αντικείμενο του παρόντος νομοσχεδίου. Ωστόσο επί τη ευκαιρία θα ήθελα να επισημάνω ότι καλύπτουμε την ανάγκη ειδικής διαρρύθμισης των διαμερισμάτων για την κινητικότητα συγκεκριμένων κατηγοριών δικαιούχων, αφού, σύμφωνα με το προτεινόμενο άρθρο 6 παράγραφος 1, το ακίνητο πρέπει να πληροί τις προϋποθέσεις πρόσβασης ατόμων με αναπηρία.

Ας μην ξεχνάμε άλλωστε ότι πρόκειται για πολιτικές που έχουν δοκιμαστεί εδώ και πολλά χρόνια σε άλλες ευρωπαϊκές χώρες και που τώρα τις φέρνουμε στη χώρα μας αλλά με τρόπο προσαρμοσμένο στις ανάγκες της κοινωνίας μας και τις συνθήκες της οικονομίας και της αγοράς μας. Έτσι απαντάμε στα πραγματικά προβλήματα των συμπολιτών μας που έχουν μεγαλύτερη ανάγκη.

Πάμε τώρα στην άλλη σημαντική πρωτοβουλία που προωθούμε με το νομοσχέδιο, την διά βίου αναγνώριση της τριτεκνίας. Για πρώτη φορά με σαφήνεια αναγνωρίζουμε την τριτεκνική ιδιότητα και βάζουμε τέλος σε διαφορετικές ερμηνείες που ταλαιπωρούσαν πολλές οικογένειες στο παρελθόν. Στηρίζουμε έμπρακτα τις τριτεκνικές οικογένειες παρέχοντάς τους πρόσβαση σε κοινωνικά οφέλη.

Ακούσαμε ότι δεν υπάρχει προστασία των παιδιών των τριτέκνων. Όμως σε μία προσεκτικότερη ανάγνωση των προτεινόμενων διατάξεων θα δούμε ότι η τριτεκνική ιδιότητα των γονιών αναγνωρίζεται ισοβίως και η προστασία των τέκνων και των δικαιωμάτων τους, όπως απορρέουν από την τριτεκνική ιδιότητα των γονέων, έχουν την αντίστοιχη χρονική ισχύ με αυτή που προβλέπεται για τους πολύτεκνους, με το άρθρο 6 του νόμου 3454/2006. Όπως ανέφεραν και όλοι οι σύλλογοι τριτέκνων είναι ένα σημαντικό βήμα στη σύγκλιση των δικαιωμάτων τριτέκνων και πολυτέκνων.

Θα ήθελα να κλείσω με την θεσμοθέτηση των δομών βραχυχρόνιας φιλοξενίας. Η συγκεκριμένη πρωτοβουλία έρχεται να ενισχύσει την αυτονομία των ατόμων με αναπηρία ανακουφίζοντας ταυτόχρονα τις οικογένειες τους, ώστε να μπορούν να ανταποκρίνονται στις καθημερινές αλλά και τις έκτακτες ανάγκες τους. Φυσικά να τονίσουμε ότι στην ΚΥΑ που θα εκδοθεί, όπως προβλέπει η εξουσιοδοτική διάταξη και καθορίζει τα ειδικότερα θέματα υλοποίησης των δομών αυτών, είναι αυτονόητο ότι θα ληφθούν υπόψη οι απόψεις της Ε.Σ.Α.μεΑ.

Κυρίες και κύριοι συνάδελφοι, κυρίες και κύριοι προσκεκλημένοι εκπρόσωποι των φορέων, δεν μιλάμε για εξαγγελίες και θεωρητικές παρεμβάσεις. Οι προτεινόμενες διατάξεις αποτελούν έμπρακτη ενίσχυση της οικογένειας, έμπρακτη στήριξη σε όλες και όλους όσοι στηρίζουν τη δημογραφική προοπτική της χώρας. Σας ευχαριστώ πολύ για την προσοχή σας.

**ΕΥΑΓΓΕΛΟΣ ΛΙΑΚΟΣ (Προεδρεύων της Επιτροπής)**: Σας ευχαριστούμε και εμείς. Με τη σειρά μου να ευχαριστήσω όλες και όλους που συμμετείχαν, είτε διά ζώσης, είτε μέσω WebEx.

Η επόμενη συνεδρίαση θα είναι στις 13:00΄. Ευχαριστώ πολύ.

Στο σημείο αυτό έγινε η γ΄ ανάγνωση των μελών της Επιτροπής.

Παρόντες ήταν οι Βουλευτές κ.κ. Ακτύπης Διονύσιος, Βλαχάκος Νικόλαος, Βρεττάκος Γεώργιος, Γιόγιακας Βασίλειος, Γιώργος Ιωάννης, Γκολιδάκης Διαμαντής, Ιατρίδη Τσαμπίκα (Μίκα), Καλλιάνος Ιωάννης, Καλογερόπουλος Δημήτριος, Καραμπατσώλη Κωνσταντίνα, Καρασμάνης Γεώργιος, Κεφάλα Μαρία-Αλεξάνδρα, Κρητικός Νεοκλής, Λιάκος Ευάγγελος, Λυτρίβη Ιωάννα, Μαντάς Περικλής, Μονογυιού Αικατερίνη, Μπαραλιάκος Ξενοφών (Φώντας), Οικονόμου Θωμαΐδα (Τζίνα), Παπαθανάσης Αθανάσιος, Παπακώστα – Παλιούρα Αικατερίνη (Κατερίνα), Παπασωτηρίου Σταύρος, Ρουσσόπουλος Θεόδωρος, Σενετάκης Μάξιμος, Σκόνδρα Ασημίνα, Σούκουλη – Βιλιάλη Μαρία – Ελένη (Μαριλένα), Σταμάτης Γεώργιος, Στεφανάδης Χριστόδουλος, Στύλιος Γεώργιος, Συρεγγέλα Μαρία, Τσιλιγγίρης Σπυρίδων (Σπύρος), Χατζηιωαννίδου Μαρία – Νεφέλη, Χρυσομάλλης Μιλτιάδης (Μίλτος), Αποστολάκη Ελένη – Μαρία (Μιλένα), Καζάνη Αικατερίνη, Παππάς Πέτρος, Παρασκευαΐδης Παναγιώτης, Πουλάς Ανδρέας, Τσίμαρης Ιωάννης, Χρηστίδης Παύλος, Γαβρήλος Γεώργιος, Γιαννούλης Χρήστος, Καλαματιανός Διονύσιος – Χαράλαμπος, Νοτοπούλου Αικατερίνη (Κατερίνα), Παναγιωτόπουλος Ανδρέας, Πολάκης Παύλος, Συντυχάκης Εμμανουήλ, Δάγκα Παρασκευή (Βιβή), Δελής Ιωάννης, Κτενά Αφροδίτη, Αθανασίου Μαρία, Γραμμένος Βασίλειος, Φερχάτ Οζγκιούρ, Φωτίου Θεανώ, Κεφαλά Γεωργία (Τζώρτζια), Μπιμπίλας Σπυρίδων, Ασπιώτης Γεώργιος, Λινού Αθηνά, Μπαράν Μπουρχάν, Παπαδόπουλος Νικόλαος και Φλώρος Κωνσταντίνος.

Τέλος και περί ώρα 12.15΄ λύθηκε η συνεδρίαση.

**Ο ΠΡΟΕΔΡΕΥΩΝ ΤΗΣ ΕΠΙΤΡΟΠΗΣ**

**ΕΥΑΓΓΕΛΟΣ ΛΙΑΚΟΣ**